ZAKON O POREZU NA DODATU VREDNOST 

("Službeni glasnik RS", broj 84/2004, 86/2004, 61/2005, 61/2007) 

I UVODNE ODREDBE 

Član 1. 
Ovim zakonom uvodi se porez na dodatu vrednost (u daljem tekstu: PDV) u Republici Srbiji (u daljem tekstu: Republika). 

PDV je opšti porez na potrošnju koji se obračunava i plaća na isporuku dobara i pružanje usluga, u svim fazama proizvodnje i prometa dobara i usluga, kao i na uvoz dobara, osim ako ovim zakonom nije drukčije propisano. 

Član 2. 
Prihod od PDV pripada budžetu Republike. 

II PREDMET OPOREZIVANJA 

Član 3. 
Predmet oporezivanja PDV su: 

· 1) isporuka dobara i pružanje usluga (u daljem tekstu: promet dobara i usluga) koje poreski obveznik izvrši u Republici uz naknadu, u okviru obavljanja delatnosti; 

· 2) uvoz dobara u Republiku.

Promet dobara i usluga 

Član 4. 
Promet dobara, u smislu ovog zakona, je prenos prava raspolaganja na telesnim stvarima (u daljem tekstu: dobra) licu koje tim dobrima može raspolagati kao vlasnik, ako ovim zakonom nije drukčije određeno. 

Dobrima se smatraju i voda, električna energija, gas i toplotna energija. 

Prometom dobara, u smislu ovog zakona, smatra se i: 

· 1) prenos prava raspolaganja na dobrima uz naknadu na osnovu propisa državnog organa, organa teritorijalne autonomije ili lokalne samouprave; 

· 2) predaja dobara po osnovu ugovora o lizingu, u skladu sa zakonom, ili na osnovu ugovora o prodaji sa odloženim plaćanjem kojim je utvrđeno da se pravo raspolaganja prenosi najkasnije otplatom poslednje rate; 

· 3) prenos dobara od strane vlasnika komisionaru i od strane komisionara primaocu; 

· 4) isporuka dobara po ugovoru na osnovu kojeg se plaća provizija pri prodaji; 

· 5) prenos dobara od strane vlasnika konsignateru i od konsignatera primaocu dobara; 

· 6) isporuka dobara proizvedenih ili sastavljenih po nalogu naručioca, od materijala isporučioca, ako se ne radi samo o dodacima ili drugim sporednim materijalima; 

· 7) prvi prenos prava raspolaganja na novoizgrađenim građevinskim objektima ili ekonomski deljivim celinama u okviru tih objekata; 

· 7a) prvi prenos vlasničkog udela na novoizgrađenim građevinskim objektima ili ekonomski deljivim celinama u okviru tih objekata; 

· 8) razmena dobara za druga dobra ili usluge. 

Sa prometom dobara uz naknadu izjednačava se: 

· 1) uzimanje dobara koja su deo poslovne imovine poreskog obveznika za lične potrebe osnivača, zaposlenih ili drugih lica; 

· 2) svaki drugi promet dobara bez naknade; 

· 3) iskazani rashod (kalo, rastur, kvar i lom) iznad količine utvrđene aktom koji donosi Vlada Republike Srbije. 

Uzimanje dobara, odnosno svaki drugi promet dobara iz stava 4. ovog člana smatra se prometom dobara uz naknadu pod uslovom da se PDV obračunat u prethodnoj fazi prometa na ta dobra ili njihove sastavne delove može odbiti u potpunosti ili srazmerno. 

Ako se uz isporuku dobara vrši sporedna isporuka dobara ili sporedno pružanje usluga, smatra se da je izvršena jedna isporuka dobara. 

Kod isporuke u nizu jednog istog dobra, kod koje prvi isporučilac prenosi pravo raspolaganja neposredno poslednjem primaocu dobra, svaki isporuka dobara u nizu smatra se posebnom isporukom. 

Ministar nadležan za poslove finansija (u daljem tekstu: ministar) bliže uređuje šta se smatra novoizgrađenim građevinskim objektima iz stava 3. tačka 7) ovog člana, kao i šta se smatra uzimanjem dobara koja su deo poslovne imovine poreskog obveznika, kao i svaki drugi promet bez naknade iz stava 4. ovog člana. 

Član 5. 
Promet usluga, u smislu ovog zakona, su svi poslovi i radnje u okviru obavljanja delatnosti koji nisu promet dobara iz člana 4. ovog zakona. 

Promet usluga je i svako nečinjenje i trpljenje. 

Prometom usluga, u smislu ovog zakona, smatra se i: 

· 1) prenos i ustupanje autorskih prava, kao i prenos, ustupanje i stavljanje na raspolaganje patenata, licenci, zaštitnih znakova, kao i drugih prava intelektualne svojine; 

· 2) pružanje usluga uz naknadu na osnovu propisa državnih organa, organa teritorijalne autonomije ili lokalne samouprave; 

· 3) predaja dobara proizvedenih ili sastavljenih po nalogu naručioca, od materijala naručioca; 

· 4) razmena usluga za dobra ili usluge; 

· 5) predaja jela i pića za konzumaciju na licu mesta; 

· 6) (brisano) 

· 7) ustupanje udela ili prava. 

Sa prometom usluga uz naknadu izjednačava se: 

· 1) upotreba dobara koja su deo poslovne imovine poreskog obveznika za lične potrebe osnivača, zaposlenih ili drugih lica; 

· 2) pružanje usluga koje poreski obveznik izvrši bez naknade za lične potrebe osnivača, zaposlenih ili drugih lica; 

· 3) svako drugo pružanje usluga bez naknade. 

Upotreba dobara iz stava 4. tačka 1) ovog člana smatra se prometom usluga uz naknadu pod uslovom da se PDV obračunat u prethodnoj fazi prometa na ta dobra može odbiti u potpunosti ili srazmerno. 

Ako se uz uslugu vrši sporedno pružanje usluga ili sporedna isporuka dobara, smatra se da je pružena jedna usluga. 

Ministar bliže uređuje šta se smatra upotrebom dobara koja su deo poslovne imovine poreskog obveznika za lične potrebe osnivača, zaposlenih ili drugih lica i pružanjem usluga koje poreski obveznik izvrši bez naknade za lične potrebe osnivača, zaposlenih ili drugih lica iz stava 4. ovog člana. 

Član 6. 
Prometom dobara i usluga, u smislu ovog zakona, ne smatra se: 

· 1) prenos celokupne ili dela imovine, sa ili bez naknade, ili kao ulog, ako je sticalac poreski obveznik ili tim prenosom postane poreski obveznik i ako produži da obavlja istu delatnost; 

· 2) promet putničkih automobila, motocikala, plovnih objekata i vazduhoplova za koje pri nabavci obveznik PDV nije imao pravo na odbitak prethodnog poreza u potpunosti ili srazmerno; 

· 2a) zamena dobara u garantnom roku; 

· 3) besplatno davanje poslovnih uzoraka u uobičajenim količinama za tu namenu kupcima ili budućim kupcima; 

· 4) davanje poklona manje vrednosti, ako se daju povremeno različitim licima. 

Kod prenosa celokupne ili dela imovine iz stava 1. tačka 1) ovog člana smatra se da sticalac stupa na mesto prenosioca. 

Ministar bliže uređuje postupak zamene dobara u garantnom roku, šta se smatra prenosom celokupne ili dela imovine, sa ili bez naknade, ili kao ulog, iz stava 1. tačka 1), kao i šta se smatra uobičajenim količinama poslovnih uzoraka i poklonom manje vrednosti iz stava 1. tač. 3) i 4) ovog člana. 

Uvoz dobara 

Član 7. 
Uvoz je svaki unos dobara u carinsko područje Republike. 

III PORESKI OBVEZNIK I PORESKI DUŽNIK 

Poreski obveznik 

Član 8. 
Poreski obveznik (u daljem tekstu: obveznik) je lice koje samostalno obavlja promet dobara i usluga, u okviru obavljanja delatnosti. 

Delatnost iz stava 1. ovog člana je trajna aktivnost proizvođača, trgovca ili pružaoca usluga u cilju ostvarivanja prihoda, uključujući i delatnosti eksploatacije prirodnih bogatstava, poljoprivrede, šumarstva i samostalnih zanimanja. 

Smatra se da obveznik obavlja delatnost i kada je vrši u okviru poslovne jedinice. 

Obveznik je lice u čije ime i za čiji račun se vrši isporuka dobara ili pružanje usluga. 

Obveznik je lice koje vrši isporuku dobara, odnosno pružanje usluga u svoje ime, a za račun drugog lica. 

Član 9. 
Republika i njeni organi, organi teritorijalne autonomije i lokalne samouprave, kao i pravna lica osnovana zakonom u cilju obavljanja poslova državne uprave, nisu obveznici u smislu ovog zakona ako obavljaju promet dobara i usluga iz delokruga organa, odnosno u cilju obavljanja poslova državne uprave. 

Republika, organi, odnosno pravna lica iz stava 1. ovog člana obveznici su, ako obavljaju promet dobara i usluga izvan delokruga organa, odnosno van obavljanja poslova državne uprave, a koji su oporezivi u skladu sa ovim zakonom. 

Poreski dužnik 

Član 10. 
Poreski dužnik, u smislu ovog zakona, je: 

· 1) obveznik iz člana 8. i člana 9. stav 2. ovog zakona; 

· 2) poreski punomoćnik koga odredi strano lice koje u Republici nema sedište ni stalnu poslovnu jedinicu, a koje obavlja promet dobara i usluga u Republici; 

· 3) primalac dobara i usluga, ako strano lice iz tačke 

· 2) ovog stava ne odredi poreskog punomoćnika; 

· 4) lice koje u računu ili drugom dokumentu koji služi kao račun (u daljem tekstu: račun) iskaže PDV, a u skladu sa ovim zakonom nije dužan da obračuna i plaća PDV; 

· 5) lice koje uvozi dobro. 

Ako je poreski dužnik iz stava 1. tač. 2) i 3) ovog člana i obveznik, dužan je da ispuni obaveze koje su ovim zakonom propisane za obveznika, osim izdavanja računa. 

IV MESTO I VREME PROMETA DOBARA I USLUGA I NASTANAK PORESKE OBAVEZE 

Mesto prometa dobara 

Član 11. 
Mesto prometa dobara je mesto: 

· 1) u kojem se dobro nalazi u trenutku slanja ili prevoza do primaoca ili, po njegovom nalogu, do trećeg lica, ako dobro šalje ili prevozi isporučilac, primalac ili treće lice, po njegovom nalogu; 

· 2) ugradnje ili montaže dobra, ako se ono ugrađuje ili montira od strane isporučioca ili, po njegovom nalogu, od strane trećeg lica; 

· 3) u kojem se dobro nalazi u trenutku isporuke, ako se dobro isporučuje bez otpreme, odnosno prevoza; 

· 4) prijema vode, električne energije, gasa i toplotne energije.

U slučaju prometa dobara u okviru komisionih ili konsignacionih poslova, mesto prometa dobara od strane komisionara ili konsignatera određuje se, u skladu sa stavom 1. ovog člana, i za isporuku komisionaru ili konsignateru. 

Mesto prometa usluga 

Član 12. 
Mesto prometa usluga je mesto u kojem pružalac usluga obavlja svoju delatnost. 

Ako se promet usluga vrši preko poslovne jedinice, mestom prometa usluga smatra se mesto poslovne jedinice. 

Izuzetno od st. 1. i 2. ovog člana, mestom prometa usluga smatra se mesto: 

· 1) u kojem se nalazi nepokretnost, ako se radi o prometu usluge koja je neposredno povezana sa tom nepokretnošću, uključujući delatnost posredovanja i procene u vezi nepokretnosti, kao i projektovanje, pripremu i izvođenje građevinskih radova i nadzor nad njima; 

· 2) gde se obavlja prevoz, a ako se prevoz obavlja i u Republici i u inostranstvu (u daljem tekstu: međunarodni transport), odredbe ovog zakona primenjuju se samo na deo prevoza izvršen u Republici; 

· 3) gde je usluga stvarno pružena, ako se radi o: 

· 1. uslugama iz oblasti kulture, umetnosti, sporta, nauke i obrazovanja, zabavno - estradnim i sličnim uslugama, uključujući usluge organizatora primedbi, kao i sa njima povezane usluge; 

· 2. sporednim uslugama u oblasti transporta, kao što su utovar, istovar, pretovar i slične usluge; 

· 3. uslugama procene pokretnih stvari; 

· 4. radovima na pokretnim stvarima; 

· 4) u kojem primalac usluge obavlja delatnost ili ima poslovnu jedinicu za koju se pruža usluga, odnosno mesto u kojem primalac usluge ima sedište ili prebivalište, ako se radi o uslugama: 

· 1. iznajmljivanja pokretnih stvari, osim prevoznih sredstava na osnovu rent a car ugovora; 

· 2. pružanja telekomunikacionih usluga; 

· 3. preuzimanja obaveze da se u potpunosti ili delimično odustane od vršenja neke delatnosti ili korišćenja nekog prava; 

· 4. u oblasti ekonomske propagande; 

· 5. prenosa, ustupanja i stavljanja na raspolaganje autorskih prava, prava na patente, licence, zaštitnih znakova i drugih prava intelektualne svojine; 

· 6. bankarskog, finansijskog poslovanja i poslovanja u oblasti osiguranja i reosiguranja, osim iznajmljivanja sefova; 

· 7. savetnika, inženjera, advokata, revizora i sličnih usluga; 

· 8. obrade podataka i ustupanja informacija; 

· 9. stavljanja na raspolaganje osoblja; 

· 10. pruženim elektronskim putem, kao i radio-televizijskim uslugama; 

· 11. posredovanja prilikom pružanja usluga iz podtač. (1)-(10) ove tačke. 

Mesto prometa usluga posredovanja, osim usluga posredovanja iz stava 3. tačka 4) podtačka (11) ovog člana, određuje se prema mestu prometa dobara i usluga koji je predmet posredovanja. 

Mesto uvoza dobara 

Član 13. 
Mesto uvoza dobara je mesto u kojem je uvezeno dobro uneto u carinsko područje Republike. 

Vreme prometa dobara 

Član 14. 
Promet dobara nastaje danom: 

· 1) otpočinjanja slanja ili prevoza dobara primaocu ili trećem licu, po njegovom nalogu, ako dobra šalje ili prevozi isporučilac, primalac ili treće lice, po njihovom nalogu; 

· 2) preuzimanja dobara od strane primaoca u slučaju ugradnje ili montaže dobara od strane isporučioca ili, po njegovom nalogu, trećeg lica; 

· 3) prenosa prava raspolaganja na dobrima primaocu, ako se dobro isporučuje bez otpreme, odnosno prevoza; 

· 4) očitavanja stanja primljene vode, električne energije, gasa i toplotne energije koje vrši isporučilac, u cilju obračuna potrošnje; 

· 5) kada je dobro uneto u carinsko područje Republike.

U komisionim ili konsignacionim poslovima, vreme isporuke dobara od strane komisionara ili konsignatera određuje se, u skladu sa stavom 1. ovog člana i za isporuku komisionaru ili konsignateru. 

Odredbe st. 1. i 2. ovog člana odnose se i na delimične isporuke. 

Delimične isporuke iz stava 3. ovog člana postoje ako je za isporuku određenih delova ekonomski deljive isporuke posebno ugovorena naknada. 

Vreme prometa usluga 

Član 15. 
Usluga se smatra pruženom danom kada je: 

· 1) završeno pojedinačno pružanje usluge; 

· 2) prestao pravni odnos koji je osnov pružanja usluge - u slučaju pružanja vremenski ograničenih ili neograničenih usluga.

U slučaju pružanja vremenski ograničenih ili neograničenih usluga čije je trajanje duže od godinu dana, obavezno se izdaje periodični račun, s tim što period za koji se izdaje taj račun ne može biti duži od godinu dana. 

Ako se za pružanje usluga izdaju periodični računi, promet usluga smatra se izvršenim poslednjeg dana perioda za koji se izdaje račun. 

Delimična usluga smatra se izvršenom u vreme kada je okončano pružanje tog dela usluge. 

Delimična usluga iz stava 4. ovog člana postoji ako je za određene delove ekonomski deljive usluge posebno ugovorena naknada. 

Nastanak poreske obaveze 

Član 16. 
Poreska obaveza nastaje danom kada se najranije izvrši jedna od sledećih radnji: 

· 1) promet dobara i usluga; 

· 2) naplata kao je naknada ili deo naknade naplaćen pre prometa dobara i usluga; 

· 3) nastanak obaveze plaćanja carinskog duga, kod uvoza dobara, a ako ta obaveza nema, danom u kojem bi nastala obaveza plaćanja tog duga. 

V PORESKA OSNOVICA I PORESKA STOPA 

Poreska osnovica kod prometa dobara i usluga 

Član 17. 
Poreska osnovica (u daljem tekstu: osnovica) kod prometa dobara i usluga jeste iznos naknade (u novcu, stvarima ili uslugama) koju obveznik prima ili treba da primi za isporučena dobra ili pružene usluge, uključujući subvencije koje su neposredno povezane sa cenom tih dobara ili usluga, u koju nije uključen PDV, ako ovim zakonom nije drukčije propisano. 

U osnovicu se uračunavaju i: 

· 1) akcize, carina i druge uvozne dažbine, kao i ostali javni prihodi, osim PDV; 

· 2) svi sporedni troškovi koje obveznik zaračunava primaocu dobara i usluga.

Osnovica ne sadrži: 

· 1) popuste i druga umanjenja cene, koji se primaocu dobara ili usluga odobravaju u momentu vršenja prometa dobara ili usluga; 

· 2) iznose koje obveznik naplaćuje u ime i za račun drugog, ako taj iznos prenosi licu u čije ime i za čiji račun je izvršio naplatu.

Ako naknada ili deo naknade nije izražen u novcu, već u obliku prometa dobara i usluga, osnovicom se smatra tržišna vrednost tih dobara i usluga na dan njihove isporuke u koju nije uključen PDV. 

Kod prometa dobara ili usluga, koje čine ulog u privredno društvo, osnovicom se smatra tržišna vrednost tih dobara i usluga na dan njihove isporuke u koju nije uključen PDV. 

Član 18. 
Osnovicom kod prometa dobara i usluga iz člana 4. stav 4. i člana 5. stav 4. ovog zakona smatra se nabavna cena, odnosno cena koštanja tih ili sličnih dobara i usluga, u momentu prometa. 

U slučaju iz stava 1. ovog člana PDV se ne uračunava u osnovicu. 

U slučaju prevoza putnika autobusima, koji vrši lice koje nema mesto stvarne uprave u Republici, osnovicu čini prosečna naknada prevoza za svaki pojedinačni prevoz. 

Način utvrđivanja naknade iz stava 3. ovog člana bliže uređuje ministar. 

Osnovica kod uvoza dobara 

Član 19. 
Osnovica kod uvoza dobara je vrednost uvezenog dobra utvrđena po carinskim propisima. 

U osnovicu iz stava 1. ovog člana uračunava se i: 

· 1) akciza, carina i druge uvozne dažbine, kao i ostali javni prihodi, osim PDV; 

· 2) svi sporedni troškovi koji su nastali do prvog odredišta u Republici.

Prvim odredištem, u smislu stava 2. tačka 2) ovog člana, smatra se mesto koje je naznačeno u otpremnici ili drugom prevoznom dokumentu, a ako nije naznačeno, mesto prvog pretovara dobara u Republici. 

Član 20. 
Kod uvoza dobara, koje jeobveznik privremeno izvezao radi oplemenjivanja, obrade, dorade ili prerade (u daljem tekstu: oplemenjivanje), opravke ili ugradnje, osnovicu čini naknada koju je obveznik platio ili treba da plati za oplemenjivanje, opravku ili ugradnju, a ako se ta naknada ne plaća, osnovicu čini porast vrednosti nastao oplemenjivanjem, opravkom ili ugradnjom. 

U slučaju iz stava 1. ovog člana primenjuju se odredbe člana 19. stav 2. ovog zakona. 

Izmena poreske osnovice 

Član 21. 
Ako se izmeni osnovica za promet dobara i usluga koji je oporeziv PDV obveznik koji je isporučio dobra ili usluge dužan je da iznos PDV, koji duguje po tom osnovu, ispravi u skladu sa izmenom. 

Obaveza iz stava 1. ovog člana odnosi se i na lica iz člana 10. stav 1. tač. 2) i 3) ovog zakona. 

Ako se osnovica naknadno izmeni - smanji, obveznik koji je izvršio promet dobara i usluga može da izmeni iznos PDV samo ako obveznik kome je izvršen promet dobara i usluga ispravi odbitak prethodnog PDV i ako o tome pismeno obavesti isporučioca dobara i usluga. 

Ako je isporuka dobara i usluga izvršena obvezniku koji nema pravo na odbitak prethodnog PDV, odnosno licu koje nije obveznik PDV, izmenu iz stava 3. ovog člana obveznik može da izvrši ako poseduje dokument o smanjenju naknade za izvršeni promet dobara i usluga tim licima. 

Obveznik može da izmeni osnovicu za iznos naknade koji nije naplaćen samo na osnovu pravnosnažne odluke suda o zaključenom stečajnom postupku, odnosno na osnovu overenog prepisa zapisnika o sudskom poravnanju. 

Ako obveznik koji je izmenio osnovicu u skladu sa stavom 5. ovog člana primi naknadu ili deo naknade za isporučena dobra i usluge u vezi sa kojima je dozvoljena izmena osnovice, dužan je da na primljeni iznos naknade obračuna PDV. 

Izmena osnovice iz st. 1-5. ovog člana vrši se u poreskom periodu u kojem je nastupila izmena. 

Ako se u skladu sa carinskim propisima izmeni osnovica za uvoz dobara koja podležu PDV, primenjuju se odredbe ovog zakona. 

Obračun vrednosti iskazanih u stranim valutama 

Član 22. 
Ako je naknada za promet dobara i usluga izražena u stranoj valuti, za obračun te vrednosti u domaćoj valuti primenjuje se srednji kurs centralne banke koji važi na dan nastanka poreske obaveze. 

Ako je osnovica za uvoz dobara izražena u stranoj valuti, za obračun te vrednosti u domaćoj valuti primenjuju se carinski propisi koji utvrđuju carinsku vrednost, a koji važe na dan nastanka poreske obaveze. 

Poreska stopa 

Član 23. 
Opšta stopa PDV za oporezivi promet dobara i usluga ili uvoz dobara iznosi 18%. 

Po posebnoj stopi PDV od 8% oporezuje se promet dobara i usluga ili uvoz dobara, i to: 

· 1) hleba i drugih pekarskih proizvoda, mleka i mlečnih proizvoda, brašna, šećera, jestivog ulja od suncokreta, kukuruza, uljane repice, soje i masline, jestive masnoće životinjskog i biljnog porekla; 

· 1a) vode za piće, osim flaširane; 

· 2) svežeg, rashlađenog i smrznutog voća, povrća, mesa, uključujući i iznutrice i druge klanične proizvode, ribe i jaja; 

· 2a) žitarica, suncokreta, soje, šećerne repe i uljane repice; 

· 3) lekovi uključujući i lekove za upotrebu u veterini; 

· 4) ortotičkih i protetičkih sredstava, kao i medicinskih sredstava proizvoda koji se hirurški ugrađuju u organizam; 

· 5) materijala za dijalizu; 

· 6) đubriva, sredstava za zaštitu bilja, semene za reprodukciju, sadnog materijala, komposta sa micelijumom, kompletne krmne smeše za ishranu stoke i žive stoke; 

· 7) udžbenika i nastavnih sredstava; 

· 7a) personalnih računara i komponenti od kojih se sastoje personalni računari; 

· 8) dnevnih novina; 

· 9) monografskih i serijskih publikacija; 

· 10) ogrevnog drveta; 

· 11) usluga smeštaja u hotelima, motelima, odmaralištima, domovima i kampovima; 

· 12) komunalnih usluga; 

· 12a) usluga koje se naplaćuju putem ulaznica za bioskopske i pozorišne predstave, sajmove, cirkuse, zabavne parkove, koncerte (muzičke događaje), izložbe, sportske događaje, muzeje i galerije, botaničke bašte i zoološke vrtove, ako promet ovih usluga nije oslobođen PDV; 

· 13) prirodnog gasa; 

· 14) prvi prenos prava raspolaganja na stambenim objektima, ekonomski deljivim celinama u okviru tih objekata, kao i vlasničkim udelima na tim dobrima (u daljem tekstu: stan). 

Ministar bliže uređuje šta se, u smislu ovog zakona, smatra dobrima i uslugama iz stava 2. tač. 1), 2a) i 4) - 12) ovog člana. 

VI PORESKA OSLOBOĐENJA 

Poreska oslobođenja za promet dobara i usluga sa pravom na odbitak prethodnog poreza 

Član 24. 
PDV se ne plaća na: 

· 1) prevozne i ostale usluge, koje su povezane sa uvozom dobara, ako je vrednost tih usluga sadržana u osnovici iz člana 19. stav 2. ovog zakona; 

· 2) promet dobara koja obveznik ili treće lice, po njegovom nalogu, šalje ili otprema u inostranstvo; 

· 3) promet dobara koja inostrani primalac ili treće lice, po njegovom nalogu, šalje ili otprema u inostranstvo; 

· 4) promet dobara koja inostrani primalac otprema u prtljagu koji nosi sa sobom u inostranstvo, ako: 

· 1. se dobra otpremaju pre isteka tri kalendarska meseca po isporuci tih dobara; 

· 2. je ukupna vrednost isporučenih dobara veća od 150 EUR, u dinarskoj protivvrednosti po srednjem kursu Narodne banke Srbije, uključujući PDV; 

· 5) unos dobara u slobodnu zonu za koja bi obveznik - sticalac dobara imao pravo na odbitak prethodnog poreza kada bi ta dobra nabavljao za potrebe obavljanja delatnosti van slobodne zone; 

· 6) pružanje prevoznih i drugih usluga korisnicima slobodnih zona su neposredno povezane sa unosom dobara u slobodnu zonu iz tačke 

· 5) ovog stava, a za koje bi obveznik - primalac usluge imao pravo na odbitak prethodnog poreza kada bi te usluge koristio za potrebe obavljanja delatnosti van slobodne zone; 

· 6a) otpremanje dobara u slobodne carinske prodavnice otvorene na vazduhoplovnim pristaništima otvorenim za međunarodni saobraćaj na kojima je organizovana pasoška i carinska kontrola radi prodaje putnicima u skladu sa carinskim propisima (u daljem tekstu: slobodne carinske prodavnice), kao i na isporuku dobara iz slobodnih carinskih prodavnica; 

· 7) usluge radova na pokretnim dobrima nabavljenim od strane inostranog primaoca usluge u Republici, ili koja su uvezena radi oplemenjivanja, opravke ili ugradnje, a koja posle oplemenjivanja, opravke ili ugradnje, isporučilac usluge, inostrani primalac ili treće lice, po njihovom nalogu, prevozi ili otprema u inostranstvo; 

· 8) prevozne i ostale usluge koje su u neposrednoj vezi sa izvozom, tranzitom ili privremenim uvozom dobara, osim usluga koje su oslobođene od PDV bez prava na poreski odbitak u skladu sa ovim zakonom; 

· 9) usluge međunarodnog prevoza lica u vazdušnom saobraćaju, s tim što za nerezidentno vazduhoplovno preduzeće poresko oslobođenje važi samo u slučaju uzajamnosti; 

· 10) isporuke letilica, servisiranje, popravke, održavanje, čarterisanje i iznajmljivanje letilica, koje se pretežno koriste uz naknadu u međunarodnom vazdušnom saobraćaju, kao i isporuke, iznajmljivanje, popravke i održavanje dobara namenjenih opremanju tih letilica; 

· 11) promet dobara i usluga namenjenih neposrednim potrebama letilica iz tačke 10) ovog stava; 

· 12) usluge međunarodnog prevoza lica brodovima u rečnom saobraćaju, s tim što za nerezidentno preduzeće koje vrši međunarodni prevoz lica brodovima u rečnom saobraćaju, poresko oslobođenje važi samo u slučaju uzajamnosti; 

· 13) isporuke brodova, servisiranje, popravke, održavanje i iznajmljivanje brodova, koji se pretežno koriste uz naknadu u međunarodnom rečnom saobraćaju, kao i isporuke, iznajmljivanje, popravke i održavanje dobara namenjenih opremanju tih brodova; 

· 14) promet dobara i usluga namenjenih neposrednim potrebama brodova iz tačke 13) ovog stava; 

· 15) isporuke zlata Narodnoj banci Srbije; 

· 16) dobra i usluge namenjene za: 

· 1. službene potrebe diplomatskih i konzularnih predstavništava; 

· 2. službene potrebe međunarodnih organizacija, ako je to predviđeno međunarodnim ugovorom; 

· 3. lične potrebe stranog osoblja diplomatskih i konzularnih predstavništava, uključujući i članove njihovih porodica; 

· 4. lične potrebe stranog osoblja međunarodnih organizacija, uključujući članove njihovih porodica, ako je to predviđeno međunarodnim ugovorom; 

· 16a) promet dobara i usluga koji se vrši u skladu sa ugovorima o donaciji zaključenim sa državnom zajednicom Srbija i Crna Gora, odnosno Republikom, a tim ugovorom je predviđeno da se iz dobijenih novčanih sredstava neće plaćati troškovi poreza; 

· 16b) promet dobara i usluga koji se vrši u skladu sa ugovorima o kreditu, odnosno zajmu, zaključenim između državne zajednice Srbija i Crna Gora, odnosno Republike i međunarodne finansijske organizacije, odnosno druge države, kao i između treće strane i međunarodne finansijske organizacije, odnosno druge države u kojem se Republika Srbija pojavljuje kao garant, odnosno kontragarant, ako je tim ugovorima predviđeno da se iz dobijenih novčanih sredstava neće plaćati troškovi poreza; 

· 16v) promet dobara i usluga koji se vrši na osnovu međunarodnih ugovora, ako je tim ugovorima predviđeno poresko oslobođenje, osim međunarodnih ugovora iz tač. 16a) i 16b) ovog stava; 

· 17) usluge posredovanja koje se odnose na promet dobara i usluga iz tač. 1) - 16) ovog stava.

Poresko oslobođenje iz stava 1. ovog člana primenjuje se i ako je naknada, odnosno deo naknade naplaćen pre izvršenog prometa. 

Poresko oslobođenje iz stava 1. tačka 3) ovog člana ne odnosi se na promet dobara koja inostrani primalac sam preveze radi opremanja ili snabdevanja sportskih čamaca, sportskih aviona i ostalih prevoznih sredstava za privatne potrebe. 

Oslobođenje iz stava 1. tačka 16) podtač. (1) i (3) ovog člana se ostvaruje pod uslovom reciprociteta, a na osnovu potvrde ministarstva nadležnog za inostrane poslove. 

Inostranim primaocem dobara ili usluga, u smislu ovog člana, smatra se lice koje: 

· 1) je obveznik, a čije je mesto stvarne uprave van Republike; 

· 2) nije obveznik, a ima prebivalište ili sedište van Republike.

Način i postupak ostvarivanja poreskog oslobođenja iz st. 1-3. ovog člana propisuje ministar. 

Poreska oslobođenja za promet dobara i usluga bez prava na odbitak prethodnog poreza 

Član 25. 
PDV se ne plaća u prometu novca i kapitala, i to kod: 

· 1) poslovanja i posredovanja u poslovanju zakonskim sredstvima plaćanja, osim papirnog i kovanog novca koji se ne koristi kao zakonsko sredstvo plaćanja ili ima numizmatičku vrednost; 

· 2) poslovanja i posredovanja u poslovanju akcijama, udelima u društvima i udruženjima, obveznicama i drugim hartijama od vrednosti, osim poslovanja koje se odnosi na čuvanje i upravljanje hartijama od vrednosti; 

· 3) kreditnih poslova, uključujući posredovanje, kao i novčanih pozajmica; 

· 3a) usluga ocene kreditne sposobnosti fizičkih i pravnih lica; 

· 4) preuzimanja obaveza, garancija i drugih sredstava obezbeđenja, uključujući posredovanje; 

· 5) poslovanja i posredovanja u poslovanju depozitima, tekućim i žiro računima, nalozima za plaćanje, kao i platnim prometom i doznakama; 

· 6) poslovanja i posredovanja u poslovanju novčanim potraživanjima, čekovima, menicama i drugim sličnim hartijama od vrednosti, osim naplate potraživanja za druga lica; 

· 7) poslovanja društava za upravljanje investicionim fondovima u skladu sa propisima kojima se uređuju investicioni fondovi; 

· 8) poslovanja društava za upravljanje dobrovoljnim penzijskim fondovima u skladu sa propisima kojima se uređuju dobrovoljni penzijski fondovi i penzijski planovi. 

PDV se ne plaća i na promet: 

· 1) usluga osiguranja i reosiguranja, uključujući prateće usluge posrednika i agenta (zastupnika) u osiguranju; 

· 2) zemljišta (poljoprivrednog, šumskog, građevinskog, izgrađenog ili neizgrađenog), kao i na davanje u zakup tog zemljišta; 

· 3) objekata, osim prvog prenosa prava raspolaganja na novoizgrađenim građevinskim objektima ili ekonomski deljivim celinama u okviru tih objekata, kao i prvog prenosa vlasničkog udela na novoizgrađenim građevinskim objektima ili ekonomski deljivim celinama u okviru tih objekata; 

· 4) usluga zakupa stanova, ako se koriste za stambene potrebe; 

· 5) udela, hartija od vrednosti, poštanskih vrednosnica, taksenih i drugih važećih vrednosnica po njihovoj utisnutoj vrednosti u Republici, osim vlasničkih udela iz člana 4. ovog zakona; 

· 6) poštanskih usluga od strane javnog preduzeća, kao i sa njima povezanih isporuka dobara; 

· 7) usluga koje pružaju zdravstvene ustanove u skladu sa propisima koji regulišu zdravstvenu zaštitu, uključujući i smeštaj, negu i ishranu bolesnika u tim ustanovama, osim apoteka i apotekarskih ustanova; 

· 8) usluga koje pružaju lekari, stomatolozi ili druga lica u skladu sa propisima koji regulišu zdravstvenu zaštitu; 

· 9) usluga i isporuke zubne protetike u okviru delatnosti zubnog tehničara, kao i isporuka zubne protetike od strane stomatologa; 

· 10) ljudskih organa, tkiva, telesnih tečnosti i ćelija, krvi i majčinog mleka; 

· 11) usluga socijalnog staranja i zaštite, dečje zaštite i zaštite mladih, usluga ustanova socijalne zaštite, kao i sa njima neposredno povezanog prometa dobara i usluga od strane lica registrovanih za obavljanje tih delatnosti; 

· 12) usluga smeštaja i ishrane učenika i studenata u školskim i studentskim domovima ili sličnim ustanovama, kao i sa njima neposredno povezan promet dobara i usluga; 

· 13) usluga obrazovanja (predškolsko, osnovno, srednje, više i visoko) i profesionalne prekvalifikacije, kao i sa njima neposredno povezanog prometa dobara i usluga od strane lica registrovanih za obavljanje tih delatnosti, ako se ove delatnosti obavljaju u skladu sa propisima koji uređuju tu oblast; 

· 14) usluga iz oblasti kulture i sa njima neposredno povezanog prometa dobara i usluga, od strane lica čija delatnost nije usmerena ka ostvarivanju dobiti, a koja su registrovana za tu delatnost; 

· 15) usluga iz oblasti nauke i sa njima neposredno povezanog prometa dobara i usluga, od strane lica čija delatnost nije usmerena ka ostvarivanju dobiti, a koja su registrovana za tu delatnost; 

· 16) usluga verskog karaktera od strane registrovanih crkava i verskih zajednica i sa njima neposredno povezanog prometa dobara i usluga; 

· 17) usluga javnog radiodifuznog servisa, osim usluga komercijalnog karaktera; 

· 18) usluga priređivanja igara na sreću; 

· 19) usluga iz oblasti sporta i fizičkog vaspitanja licima koja se bave sportom i fizičkim vaspitanjem, od strane lica čija delatnost nije usmerena ka ostvarivanju dobiti, a koja su registrovana za tu delatnost. 

Ministar bliže uređuje način i postupak ostvarivanja prava na poreska oslobođenja iz stava 2. tač. 7), 11), 12), 13), 14), 15) i 18) ovog člana. 

Poreska oslobođenja kod uvoza dobara 

Član 26. 
PDV se ne plaća na uvoz dobara: 

· 1) čiji promet je u skladu sa članom 24. stav 1. tač. 5), 10), 11) i 13)-16v) i članom 25. stav 1. tač. 1) i 2) i stav 2. tač. 5) i 10) ovog zakona oslobođen PDV; 

· 1a) koja se uvoze na osnovu ugovora o donaciji, odnosno kao humanitarna pomoć; 

· 1b) koja su izvezena, a koja se u Republiku vraćaju neprodata ili zato što ne odgovaraju obavezama koje proističu iz ugovora, odnosno poslovnog odnosa na osnovu kojeg su bila izvezena; 

· 1v) koja se, u okviru carinskog postupka, unose u slobodne carinske prodavnice; 

· 2) koja se, u okviru carinskog postupka, privremeno uvoze i ponovo izvoze, kao i stavljaju u carinski postupak aktivnog oplemenjivanja sa sistemom odlaganja; 

· 3) koja se, u okviru carinskog postupka, privremeno izvoze i u nepromenjenom stanju ponovo uvoze; 

· 4) za koja je, u okviru carinskog postupka, odobren postupak prerade pod carinskom kontrolom; 

· 5) u okviru carinskog postupka, nad tranzitom robe; 

· 6) za koja je, u okviru carinskog postupka, odobren postupak carinskog skladištenja; 

· 7) za koje je u skladu sa članom 192. i članom 193. stav 1. tačka 6) Carinskog zakona ("Službeni glasnik RS", broj 73/03, 61/05, 85/05 i 62/06) propisano oslobođenje od carine, osim na uvoz motornih vozila.

VII PRETHODNI POREZ 

Pojam 

Član 27. 
Prethodni porez je iznos PDV obračunat u prethodnoj fazi prometa dobara i usluga, odnosno plaćen pri uvozu dobara, a koji obveznik može da odbije od PDV koji duguje. 

Uslovi za odbitak prethodnog poreza 

Član 28. 
Pravo na odbitak prethodnog poreza obveznik može da ostvari ako dobra nabavljena u Republici ili iz uvoza, uključujući i nabavku opreme, kao i objekata za vršenje delatnosti i ekonomski deljivih celina u okviru tih objekata (u daljem tekstu: objekti za vršenje delatnosti), odnosno primljene usluge, koristi ili će ih koristiti za promet dobara i usluga: 

· 1) koji je oporeziv PDV; 

· 2) za koji u skladu sa članom 24. ovog zakona postoji oslobođenje od plaćanja PDV; 

· 3) koji je izvršen u inostranstvu, ako bi za taj promet postojalo pravo na odbitak prethodnog poreza da je izvršen u Republici.

Pravo na odbitak prethodnog poreza obveznik može da ostvari ako poseduje: 

· 1) račun izdat od strane drugog obveznika u prometu o iznosu prethodnog poreza, u skladu sa ovim zakonom; 

· 2) dokument o izvršenom uvozu dobara, u kojem je iskazan prethodni porez, odnosno kojim se potvrđuje da je primalac ili uvoznik tako iskazani PDV platio prilikom uvoza. 

U poreskom periodu u kojem su ispunjeni uslovi iz st. 1. i 2. ovog člana obveznik može da odbije prethodni porez od dugovanog PDV, i to: 

· 1) obračunati i iskazani PDV za promet dobara i usluga, koji je ili će mu biti izvršen od strane drugog obveznika u prometu; 

· 2) PDV koji je plaćen prilikom uvoza dobara. 

Pravo na odbitak prethodnog poreza nastaje danom ispunjenja uslova iz st. 1-3. ovog člana. 

Pravo na odbitak prethodnog poreza može da ostvari i poreski dužnik iz člana 10. stav 1. tač. 2) i 3) ovog zakona, pod uslovom da je na naknadu za primljena dobra i usluge obračunao PDV u skladu sa ovim zakonom i da primljena dobra i usluge koristi za promet dobara i usluga iz stava 1. ovog člana. 

Izuzimanje od odbitka prethodnog poreza 

Član 29. 
Obveznik nema pravo na odbitak prethodnog poreza po osnovu: 

· 1) nabavke, proizvodnje i uvoza putničkih automobila, motocikala, plovnih objekata i vazduhoplova, rezervnih delova, goriva i potrošnog materijala za njihove potrebe, kao i iznajmljivanja, održavanja, popravki i drugih usluga, koje su povezane sa korišćenjem ovih prevoznih sredstava; 

· 2) izdataka za reprezentaciju obveznika; 

· 3) nabavke ili uvoza tepiha, električnih aparata za domaćinstvo, televizijskih i radio prijemnika, umetničkih dela likovne i primenjene umetnosti i drugih ukrasnih predmeta, koji se koriste za opremanje administrativnih prostorija. 

Izuzetno od stava 1. tačka 1) ovog člana, obveznik ima pravo na odbitak prethodnog poreza ako prevozna sredstva i druga dobra koristi isključivo za obavljanje delatnosti: 

· 1) prometa i iznajmljivanja navedenih prevoznih sredstava i drugih dobara; 

· 2) prevoza lica i dobara ili obuku vozača za upravljanje navedenim prevoznim sredstvima. 

Podela prethodnog poreza i srazmerni poreski odbitak 

Član 30. 
(Napomena: u vezi primene odredaba ovog člana videti odredbe člana 31. Zakona o izmenama i dopunama iz "Službenog glasnika RS", br. 61/2005, a koji glasi: "Odredbe člana 14. ovog zakona u delu koji se odnosi na podelu prethodnog poreza i način utvrđivanja srazmernog poreskog odbitka primenjuje se od 1. oktobra 2005. godine, a u delu koji se odnosi na ispravku srazmernog poreskog odbitka od 1. januara 2006. godine.") 

Ako obveznik koristi isporučena ili uvezena dobra ili prima usluge, za potrebe svoje delatnosti, da bi izvršio promet dobara i usluga za koji postoji pravo na odbitak prethodnog poreza, kao i za promet dobara i usluga za koji ne postoji pravo na odbitak prethodnog poreza, dužan je da izvrši podelu prethodnog poreza prema ekonomskoj pripadnosti na deo koji ima pravo i deo koji nema pravo da odbije od PDV koji duguje. 

Ako za pojedina isporučena ili uvezena dobra ili primljene usluge obveznik ne može da izvrši podelu prethodnog poreza na način iz stava 1. ovog člana, a koje koristi za potrebe svoje delatnosti, da bi izvršio promet dobara i usluga za koji postoji pravo na odbitak prethodnog poreza i za promet dobara i usluga za koji ne postoji pravo na odbitak prethodnog poreza, može da odbije srazmerni deo prethodnog poreza koji odgovara učešću prometa dobara i usluga sa pravom na odbitak prethodnog poreza u koji nije uključen PDV, u ukupnom prometu u koji nije uključen PDV (u daljem tekstu: srazmerni poreski odbitak). 

Srazmerni poreski odbitak utvrđuje se primenom procenta srazmernog poreskog odbitka na iznos prethodnog poreza u poreskom periodu, umanjenog za iznose koji su opredeljeni na način iz stava 1. ovog člana, kao i za iznos prethodnog poreza za koji obveznik nema pravo na odbitak u smislu člana 29. stav 1. ovog zakona. 

Procenat srazmernog poreskog odbitka za poreski period utvrđuje se stavljanjem u odnos prometa dobara i usluga sa pravom na odbitak prethodnog poreza u koji nije uključen PDV i ukupnog prometa dobara i usluga u koji nije uključen PDV, izvršenog od 1. januara tekuće godine do isteka poreskog perioda za koji se podnosi poreska prijava. 

U promet dobara za utvrđivanje procenta srazmernog poreskog odbitka iz stava 4. ovog člana ne uračunava se promet opreme i objekata za vršenje delatnosti. 

U poslednjem poreskom periodu, odnosno u poslednjem poreskom periodu kalendarske godine, obveznik PDV vrši ispravku srazmernog poreskog odbitka primenom procenta srazmernog poreskog odbitka na iznos prethodnog poreza iz svih poreskih perioda u kalendarskoj godini. 

Ministar bliže uređuje način utvrđivanja i ispravku srazmernog poreskog odbitka. 

Ispravka odbitka prethodnog poreza kod izmene osnovice 

Član 31. 
Ako dođe do izmene osnovice oporezivog prometa dobara i usluga, obveznik kome je izvršen promet dobara i usluga dužan je da, u skladu sa tom izmenom, ispravi odbitak prethodnog poreza koji je po tom osnovu ostvario. 

Ispravka odbitka prethodnog poreza iz stava 1. ovog člana odnosi se i na primaoca dobara ili usluga iz člana 10. stav 1. tač. 2) i 3) ovog zakona. 

Ispravka odbitka prethodnog poreza iz stava 1. ovog člana vrši se i na osnovu overenog prepisa zapisnika o sudskom poravnanju, u skladu sa članom 21. st. 3. i 5. ovog zakona. 

Ako je PDV za uvoz dobara, koji je odbijen kao prethodni porez, povećan, smanjen, refundiran ili obveznik oslobođen obaveze plaćanja, obveznik je dužan da, na osnovu carinskog dokumenta ili odluke carinskog organa, ispravi odbitak prethodnog poreza u skladu sa tom izmenom. 

Ispravka odbitka prethodnog poreza vrši se u poreskom periodu u kojem je izmenjena osnovica. 

Ispravka odbitka prethodnog poreza za opremu i objekte za vršenje delatnosti 

Član 32. 
Obveznik koji je ostvario pravo na odbitak prethodnog poreza za opremu i objekte za vršenje delatnosti, dužan je da izvrši ispravku odbitka prethodnog poreza ako prestane da ispunjava uslove za ostvarivanje ovog prava, i to u roku kraćem od pet godina od momenta prve upotrebe za opremu, odnosno deset godina od momenta prve upotrebe za objekte. 

Ispravak odbitka prethodnog poreza vrši se za period koji je jednak razlici između rokova iz stava 1. ovog člana i perioda u kojem je obveznik ispunjavao uslove za ostvarivanje prava na odbitak prethodnog poreza. 

Izuzetno od stava 1. ovog člana, obveznik ne vrši ispravku odbitka prethodnog poreza u slučaju prometa opreme za vršenje delatnosti, kao i u slučaju prenosa imovine ili dela imovine iz člana 6. stav 1. tačka 1) ovog zakona. 

U slučaju prenosa iz člana 6. stav 1. tačka 1) ovog zakona ne prekidaju se rokovi iz stava 1. ovog člana. 

Prenosilac imovine iz stava 4. ovog člana dužan je da dostavi sticaocu neophodne podatke za sprovođenje ispravke iz stava 1. ovog člana. 

Sticalac imovine iz stava 4. ovog člana vrši ispravku odbitka prethodnog poreza koji je za objekte i opremu za vršenje delatnosti ostvario prenosilac imovine ako prestane da ispunjava uslove za ostvarivanje prava na odbitak prethodnog poreza. 

Ministar bliže uređuje šta se smatra opremom i objektima za vršenje delatnosti u smislu ovog zakona, kao i način sprovođenja ispravke odbitka prethodnog poreza. 

VIII POSEBAN POSTUPAK OPOREZIVANJA 

Mali poreski obveznici 

Član 33. 
Lice čiji ukupan promet dobara i usluga, osim prometa opreme i objekata za vršenje delatnosti (u daljem tekstu: ukupan promet) u prethodnih 12 meseci nije veći od 4.000.000 dinara, odnosno ako pri otpočinjanju obavljanja delatnosti proceni da u narednih 12 meseci neće ostvariti ukupan promet veći od 4.000.000 dinara (u daljem tekstu: mali obveznik), ne obračunava PDV za izvršen promet dobara i usluga. 

Mali obveznik nema pravo iskazivanja PDV u računima ili drugim dokumentima, nema pravo na odbitak prethodnog poreza i nije dužan da vodi evidenciju propisanu ovim zakonom. 

Mali obveznik, koji je u prethodnih 12 meseci ostvario ili procenjuje da će u narednih 12 meseci ostvariti ukupan promet veći od 2.000.000 dinara, može se opredeliti za obavezu plaćanja PDV na početku kalendarske godine podnošenjem prijave za PDV (u daljem tekstu: evidenciona prijava) propisane u skladu sa ovim zakonom, nadležnom poreskom organu najkasnije do 15. januara tekuće godine. 

U slučaju iz stava 3. ovog člana, obaveza plaćanja PDV traje najmanje dve kalendarske godine. 

Po isteku roka iz stava 4. ovog člana, obveznik može da podnese zahtev za prestanak obaveze plaćanja PDV nadležnom poreskom organu, najkasnije do 15. januara tekuće godine. 

Poljoprivrednici 

Član 34. 
Obveznici poreza na dohodak građana na prihode od poljoprivrede i šumarstva na osnovu katastarskog prihoda (u daljem tekstu: poljoprivrednici), imaju pravo na nadoknadu po osnovu PDV (u daljem tekstu: PDV nadoknada), pod uslovima i na način određen ovim zakonom. 

PDV nadoknada priznaje se poljoprivrednicima koji izvrše promet poljoprivrednih i šumskih proizvoda, odnosno poljoprivrednih usluga obveznicima. 

Ako poljoprivrednici izvrše promet dobara i usluga iz stava 2. ovog člana, obveznik je dužan da obračuna PDV nadoknadu u iznosu od 5% na vrednost primljenih dobara i usluga, o čemu izdaje dokument za obračun (u daljem tekstu: priznanica), kao i da obračunatu PDV nadoknadu isplati poljoprivrednicima u novcu (uplatom na tekući račun, račun štednje ili u gotovom). 

Obveznici iz stava 3. ovog člana imaju pravo da odbiju iznos PDV nadoknade kao prethodni porez, pod uslovom da su PDV nadoknadu i vrednost primljenih dobara i usluga platili poljoprivredniku. 

Poljoprivrednik može da se na početku kalendarske godine opredeli za obavezu plaćanja PDV, podnošenjem evidencione prijave propisane ovim zakonom, nadležnom poreskom organu najkasnije do 15. januara tekuće godine, pod uslovom da je u prethodnih 12 meseci ostvario ukupan promet poljoprivrednih i šumskih proizvoda, odnosno poljoprivrednih usluga u iznosu većem od 2.000.000 dinara. 

U slučaju iz stava 5. ovog člana, obaveza plaćanja PDV traje najmanje dve kalendarske godine. 

Po isteku roka iz stava 6. ovog člana, poljoprivrednik može da podnese zahtev za prestanak obaveze plaćanja PDV nadležnom poreskom organu, najkasnije do 15. januara tekuće godine. 

Turistička agencija 

Član 35. 
Turističkom agencijom, u smislu ovog zakona, smatra se obveznik koji putnicima pruža turističke usluge i u odnosu na njih istupa u svoje ime, a za organizaciju putovanja prima dobra i usluge drugih obveznika koje putnici neposredno koriste (u daljem tekstu: prethodne turističke usluge). 

Turističke usluge koje pruža turistička agencija smatraju se, u smislu ovog zakona, jedinstvenom uslugom. 

Mesto vršenja jedinstvene turističke usluge utvrđuje se u skladu sa članom 12. st. 1. i 2. ovog zakona. 

Osnovica jedinstvene turističke usluge koju pruža turistička agencija je iznos koji predstavlja razliku između ukupne naknade koju plaća putnik i stvarnih troškova koje turistička agencija plaća za prethodne turističke usluge, uz odbitak PDV koji je sadržan u toj razlici. 

U slučajevima iz člana 5. stav 4. ovog zakona, kao ukupna naknada u smislu stava 4. ovog člana smatra se vrednost iz člana 18. ovog zakona. 

Turistička agencija može da utvrdi osnovicu u skladu sa st. 4. i 5. ovog člana za grupe turističkih usluga ili za sve turističke usluge pružene u toku poreskog perioda. 

Turistička agencija za turističke usluge iz stava 1. ovog člana ne može da iskazuje PDV u računima ili drugim dokumentima i nema pravo na odbitak prethodnog poreza na osnovu prethodnih turističkih usluga koje su joj iskazane u računu. 

Polovna dobra, umetnička dela, kolekcionarska dobra i antikviteti 

Član 36. 
Obveznici koji se bave prometom polovnih dobara, uključujući polovna motorna vozila, umetničkih dela, kolekcionarskih dobara i antikviteta, utvrđuju osnovicu kao razliku između prodajne i nabavne cene dobra (u daljem tekstu: oporezivanje razlike), uz odbitak PDV koji je sadržan u toj razlici. 

Osnovica iz stava 1. ovog člana primenjuje se ako kod nabavke dobara njihov isporučilac nije dugovao PDV ili je koristio oporezivanje razlike iz stava 1. ovog člana. 

U slučajevima iz člana 4. stav 4. ovog zakona, kao prodajna cena za izračunavanje razlike smatra se vrednost iz člana 18. ovog zakona. 

Kod prometa dobara iz stava 1. ovog člana, obveznik ne može iskazivati PDV u računima ili drugim dokumentima i nema pravo na odbitak prethodnog poreza. 

Ministar bliže uređuje šta se smatra umetničkim delom, kolekcionarskim dobrom i antikvitetom iz stava 1. ovog člana. 

IX OBAVEZE PORESKIH OBVEZNIKA KOD PROMETA DOBARA I USLUGA 

Član 37. 
Obveznik je dužan da: 

· 1) podnese evidencionu prijavu; 

· 2) izdaje račune o izvršenom prometu dobara i usluga; 

· 3) vodi evidenciju u skladu sa ovim zakonom; 

· 4) obračunava i plaća PDV i podnosi poreske prijave. 

Evidentiranje i brisanje iz evidencije obveznika PDV 

Član 38. 
Obveznik koji je u prethodnih 12 meseci ostvario ukupan promet veći od 4.000.000 dinara dužan je da, najkasnije do isteka prvog roka za predaju periodične poreske prijave, podnese evidencionu prijavu nadležnom poreskom organu. 

Evidencionu prijavu podnosi i obveznik koji pri otpočinjanju obavljanja delatnosti proceni da će u narednih 12 meseci ostvariti ukupan promet veći od 4.000.000 dinara, u roku iz stava 1. ovog člana. 

Nadležni poreski organ obvezniku izdaje potvrdu o izvršenom evidentiranju za PDV. 

Obveznik je dužan da pismeno obavesti nadležni poreski organ o izmenama svih podataka iz evidencione prijave, najkasnije u roku od pet dana od dana nastanka izmene. 

Obveznik je dužan da navede poreski identifikacioni broj (u daljem tekstu: PIB) u svim dokumentima u skladu sa ovim zakonom. 

Član 39. 
Na zahtev obveznika iz člana 33. stav 3. i člana 34. stav 5. ovog zakona za prestanak obaveze plaćanja PDV, nadležni poreski organ sprovodi postupak i izdaje potvrdu o brisanju iz evidencije za PDV. 

Nadležni poreski organ, po službenoj dužnosti, a po sprovedenom postupku, izvršiće brisanje obveznika iz evidencije za PDV ako je obveznik ostvario ukupan promet u prethodnoj kalendarskoj godini u iznosu manjem od 2.000.000 dinara, o čemu izdaje potvrdu iz stava 1. ovog člana. 

Član 40. 
Pre brisanja iz registra privrednih subjekata, odnosno drugog registra u skladu sa zakonom (u daljem tekstu: registar) kod organa nadležnog za vođenje registra, obveznik koji prestane sa obavljanjem delatnosti dužan je da, najkasnije u roku od 15 dana pre brisanja iz registra nadležnom poreskom organu podnese zahtev za brisanje iz evidencije obveznika za PDV. 

Nadležni poreski organ sprovodi postupak i izdaje potvrdu o brisanju iz evidencije za PDV. 

Organ nadležan za vođenje registra ne može izvršiti brisanje obveznika iz registra bez potvrde iz stava 2. ovog člana. 

Potvrda iz člana 38. stav 3. i člana 39. ovog zakona i iz stava 2. ovog člana sadrži sledeće podatke: 

· 1) naziv i adresu obveznika; 

· 2) datum izdavanja potvrde o izvršenom evidentiranju za PDV, odnosno brisanju iz evidencije za PDV; 

· 3) PIB; 

· 4) datum otpočinjanja obavljanja delatnosti, evidentiranja za PDV, odnosno datum brisanja iz evidencije za PDV. 

Nadležni poreski organ vodi evidenciju o svim obveznicima kojima su izdate potvrde iz stava 4. ovog člana. 

Član 41. 
Ministar propisuje obrazac evidencione prijave i postupak evidentiranja i brisanja iz evidencije obveznika za PDV. 

Izdavanje računa 

Član 42. 
Obveznik je dužan da izda račun ili drugi dokument koji služi kao račun (u daljem tekstu: račun) za svaki promet dobara i usluga drugim obveznicima. 

Obaveza izdavanja računa iz stava 1. ovog člana postoji i ako obveznik naplati naknadu ili deo naknade pre nego što je izvršen promet dobara i usluga (avansno plaćanje), s tim što se u konačnom računu odbijaju avansna plaćanja u kojima je sadržan PDV. 

Račun naročito sadrži sledeće podatke: 

· 1) naziv, adresu i PIB obveznika - izdavaoca računa; 

· 2) mesto i datum izdavanja i redni broj računa; 

· 3) naziv, adresu i PIB obveznika - primaoca računa; 

· 4) vrstu i količinu isporučenih dobara ili vrstu i obim usluga; 

· 5) datum prometa dobara i usluga i visinu avansnih plaćanja; 

· 6) iznos osnovice; 

· 7) poresku stopu koja se primenjuje; 

· 8) iznos PDV koji je obračunat na osnovicu; 

· 9) napomenu o poreskom oslobođenju. 

Račun se izdaje u najmanje dva primerka, od kojih jedan zadržava izdavalac računa, a ostali se daju primaocu dobara i usluga. 

Član 43. 
Račun iz člana 42. stav 1. ovog zakona je i dokument o obračunu koji izdaje obveznik kao primalac dobara i usluga, kojim se obračunava naknada za promet dobara i usluga, ako: 

· 1) obveznik - primalac dobara i usluga ima pravo da iskaže PDV u računu; 

· 2) između obveznika koji izdaje i obveznika koji prima dokument o obračunu postoji saglasnost da obračun prometa dobara i usluga izvrši primalac dobara i usluga; 

· 3) je dokument o obračunu dostavljen obvezniku koji je isporučio dobra ili uslugu; 

· 4) se obveznik koji je isporučio dobra i usluge pismeno saglasio sa iskazanim PDV.

Član 44. 
Ako obveznik u računu za isporučena dobra i usluge iskaže veći PDV od onog koji u skladu sa ovim zakonom duguje, dužan je da tako iskazan PDV plati, dok u novom računu ne ispravi iznos PDV. 

Kod ispravke računa, u skladu sa ovim zakonom, primenjuje se član 21. stav 7. ovog zakona. 

Lice koje iskaže PDV u računu ili nekom drugom dokumentu, a nije obveznik PDV ili nije izvršilo promet dobara i usluga ili nema pravo da iskaže PDV, duguje iskazani PDV. 

Član 45. 
Ministar bliže uređuje u kojim slučajevima nema obaveze izdavanja računa ili mogu da se izostave pojedini podaci u računu, odnosno da se predvide dodatna pojednostavljenja u vezi sa izdavanjem računa. 

Obaveza vođenja evidencije 

Član 46. 
Obveznik je dužan da, radi pravilnog obračunavanja i plaćanja PDV, vodi evidenciju koja obezbeđuje vršenje kontrole. 

Ministar bliže uređuje oblik, sadržinu i način vođenja evidencije. 

Član 47. 
Obveznik je dužan da čuva evidenciju iz člana 46. ovog zakona najmanje 10 godina po isteku kalendarske godine na koju se evidencija odnosi. 

Poreski period, podnošenje poreske prijave, obračun i plaćanje PDV 

Član 48. 
Poreski period za koji se obračunava PDV, predaje poreska prijava i plaća PDV je kalendarski mesec za obveznika koji je u prethodnih 12 meseci ostvario ukupan promet veći od 20.000.000 dinara ili procenjuje da će u narednih 12 meseci ostvariti ukupan promet veći od 20.000.000 dinara. 

Poreski period za koji se obračunava PDV, predaje poreska prijava i plaća PDV je kalendarsko tromesečje za obveznika koji je u prethodnih 12 meseci ostvario ukupan promet manji od 20.000.000 dinara ili procenjuje da će u narednih 12 meseci ostvariti ukupan promet manji od 20.000.000 dinara. 

Za obveznika iz stava 2. ovog člana koji u kalendarskom tromesečju ostvari ukupan promet veći od 20.000.000 dinara, poreski period je kalendarski mesec počev od meseca po isteku kalendarskog tromesečja. 

Obveznik iz stava 2. ovog člana, može da podnese nadležnom poreskom organu zahtev za promenu poreskog perioda u kalendarski mesec, najkasnije do 15. januara tekuće kalendarske godine. 

Odobreni poreski period iz stava 3. ovog člana traje najmanje 12 meseci. 

Za obveznike koji prvi put započnu obavljanje delatnosti u tekućoj kalendarskoj godini, za tekuću i narednu kalendarsku godinu poreski period je kalendarski mesec. 

Član 49. 
Obveznik je dužan da obračunava PDV za odgovarajući poreski period na osnovu prometa dobara i usluga u tom periodu, ako je za njih, u skladu sa članom 16. ovog zakona nastala poreska obaveza, a obveznik je istovremeno i poreski dužnik. 

Pri obračunu PDV uzimaju se u obzir i ispravke iz člana 21. i člana 44. stav 1. ovog zakona. 

PDV obračunat u skladu sa st. 1. i 2. ovog člana umanjuje se za iznos prethodnog poreza u skladu sa čl. 28, 30. i 34. ovog zakona. 

Kod obračuna iznosa prethodnog poreza iz stava 3. ovog zakona uzimaju se u obzir i ispravke iz čl. 31. i 32. ovog zakona. 

PDV kod uvoza odbija se od PDV u poreskom periodu u kojem je plaćen. 

Izuzetno od odredbe stava 1. ovog člana, u slučaju prevoza putnika autobusima, koji vrše strani obveznici ako se prelazi državna granica, nadležni carinski organ obračunava PDV za svaki prevoz (u daljem tekstu: pojedinačno oporezivanje prevoza), pod uslovom uzajamnosti. 

Član 50. 
Obveznik podnosi poresku prijavu nadležnom poreskom organu na propisanom obrascu, u roku od 10 dana po isteku poreskog perioda. 

Obveznik podnosi poresku prijavu nezavisno od toga da li u poreskom periodu ima obavezu plaćanja PDV. 

Poresku prijavu dužni su da podnesu i poreski dužnici iz člana 10. stav 1. tač. 2) i 3) i člana 44. stav 3. ovog zakona. 

Poreska prijava iz stava 3. ovog člana podnosi se za poreski period u kojem je nastala obaveza po osnovu PDV, u roku iz stava 1. ovog člana. 

Član 51. 
Obveznik je dužan da za svaki poreski period plati PDV koji je jednak pozitivnoj razlici između ukupnog iznosa poreske obaveze i iznosa prethodnog poreza, u roku za podnošenje poreske prijave iz člana 50. stav 1. ovog zakona. 

Obaveza plaćanja PDV odnosi se i na poreske dužnike iz člana 10. stav 1. tač. 2) i 3) i člana 44. stav 3. ovog zakona. 

X POVRAĆAJ, REFAKCIJA I REFUNDACIJA POREZA 

Povraćaj poreza 

Član 52. 
Ako je iznos prethodnog poreza veći od iznosa poreske obaveze, obveznik ima pravo na povraćaj razlike. 

Ako se obveznik ne opredeli za povraćaj iz stava 1. ovog člana, razlika se priznaje kao poreski kredit. 

Poreski obveznik može da traži povraćaj neiskorišćenog iznosa poreskog kredita iz stava 2. ovog člana podnošenjem zahteva, najranije istekom roka za podnošenje poreske prijave za tekući poreski period. 

Povraćaj iz st. 1. i 3. ovog člana vrši se najkasnije u roku od 45 dana, odnosno u roku od 15 dana za obveznike koji pretežno vrše promet dobara u inostranstvo, po isteku roka za predaju poreske prijave, odnosno od dana podnošenja zahteva iz stava 3. ovog člana. 

Vlada Republike Srbije propisuje kriterijume na osnovu kojih se utvrđuje šta se, u smislu ovog zakona, smatra pretežnim prometom dobara u inostranstvo. 

Ministar bliže uređuje postupak ostvarivanja prava na povraćaj PDV, kao i postupak i uslove za povraćaj PDV umesto poreskog kredita. 

Refakcija PDV stranom obvezniku 

Član 53. 
Pravo na refakciju PDV, pod uslovom uzajamnosti, na osnovu podnetog zahteva, ima strani obveznik koji izlaže na sajmovima u Republici, pod uslovima: 

· 1) da u Republici ne vrši promet dobara i usluga; 

· 2) da je platio račun.

Uz zahtev iz stava 1. ovog člana strani obveznik podnosi potvrdu nadležnog poreskog organa zemlje u kojoj je registrovan kao obveznik PDV. 

Refakcija PDV stranom obvezniku može se izvršiti za dobra koja mu se isporučuju, odnosno za usluge koje mu se pružaju u Republici, i to za: 

· 1) iznajmljivanje, uređenje, izradu i popravku izložbenog prostora; 

· 2) dobra potrebna za uređenje izložbenog prostora; 

· 3) električnu energiju, vodu, plin, grejanje, hlađenje, telefonske i telekomunikacione priključke, za potrebe izložbenog prostora; 

· 4) parkiranje; 

· 5) usluge smeštaja.

Humanitarne organizacije 

Član 54. 
Pravo na refakciju PDV, na osnovu podnetog zahteva, imaju organizacije registrovane za humanitarnu delatnost, za dobra koja im se isporučuju u Republici, pod uslovom da: 

· 1) je promet dobara oporeziv; 

· 2) je PDV za isporučena dobra iskazan u računu, u skladu sa članom 42. ovog zakona, kao i da je račun plaćen; 

· 3) su nabavljena dobra otpremljena u inostranstvo, gde se koriste u humanitarne, dobrotvorne ili obrazovne svrhe. 

Tradicionalne crkve i verske zajednice 

Član 55. 
Pravo na refakciju PDV, na osnovu podnetog zahteva, imaju tradicionalne crkve i verske zajednice - Srpska pravoslavna crkva, Islamska zajednica, Katolička crkva, Slovačka Evangelička crkva a.v, Jevrejska zajednica, Reformatorska hrišćanska crkva i Evangelistička hrišćanska crkva a.v. (u daljem tekstu: tradicionalne crkve i verske zajednice), za dobra koja im se isporučuju u Republici ili koja uvoze, kao i za usluge koje im se pružaju, a koji su neposredno povezani sa verskom delatnošću, pod uslovom da je: 

· 1) promet dobara i usluga, odnosno uvoz dobara oporeziv; 

· 2) PDV za isporučena dobra, odnosno pružene usluge iskazan u računu, u skladu sa članom 42. ovog zakona, kao i da je račun plaćen, odnosno da je PDV koji se duguje po osnovu uvoza dobara prethodno plaćen. 

Refakcija PDV diplomatskim i konzularnim predstavništvima i međunarodnim organizacijama 

Član 55a 
Ako se diplomatsko, odnosno konzularno predstavništvo ili međunarodna organizacija, odnosno lice iz člana 24. stav 1. tačka 16) ovog zakona ne opredeli da izvrši nabavku ili uvoz dobara, odnosno primi usluge, namenjene njihovim službenim, odnosno ličnim potrebama, uz poresko oslobođenje, ima pravo na refakciju PDV. 

Pravo na refakciju PDV, na osnovu podnetog zahteva, a pod uslovima koji su ovim zakonom propisani za ostvarivanje poreskog oslobođenja, lica iz stava 1. ovog člana mogu da ostvare ako: 

· 1) su isporuke ili uvoz dobara, odnosno pružene usluge oporezive PDV; 

· 2) je PDV za promet dobara i usluga iskazan u računu, u skladu sa ovim zakonom, i ako je račun plaćen, odnosno ako je PDV koji se duguje po osnovu uvoza dobara plaćen; 

· 3) je ukupna vrednost dobara ili usluga, iskazana u računu, odnosno vrednost dobara iskazana u carinskom dokumentu, veća od 50 EUR, bez PDV, osim za nabavku goriva za motorna vozila.

Refakcija PDV stranom državljaninu 

Član 56. 
Na zahtev stranog državljanina koji nije obveznik i nema prebivalište u Republici izvršiće se refakcija PDV pod uslovima iz člana 24. stav 1. tačka 4) ovog zakona. 

Refundacija PDV kupcu prvog stana 

Član 56a 
Pravo na refundaciju PDV za kupovinu prvog stana, na osnovu podnetog zahteva, ima fizičko lice - punoletni državljanin Republike, sa prebivalištem na teritoriji Republike, koji kupuje prvi stan (u daljem tekstu: kupac prvog stana). 

Kupac prvog stana može da ostvari refundaciju PDV iz stava 1. ovog člana, pod sledećim uslovima: 

· 1) da od 1. jula 2006. godine do dana overe ugovora o kupoprodaji na osnovu kojeg stiče prvi stan nije imao u svojini, odnosno susvojini stan na teritoriji Republike; 

· 2) da je ugovorena cena stana sa PDV u potpunosti isplaćena prodavcu. 

Pravo na refundaciju PDV iz stava 1. ovog člana može se ostvariti za stan čija površina za kupca prvog stana iznosi do 40 m2, a za članove njegovog porodičnog domaćinstva do 15 m2 po svakom članu koji nije imao u svojini, odnosno susvojini stan na teritoriji Republike u periodu iz stava 2. tačka 1) ovog člana. 

Ako kupac prvog stana kupuje stan površine koja je veća od površine za koju u skladu sa stavom 3. ovog člana ima pravo na refundaciju PDV, pravo na refundaciju PDV može da ostvari do iznosa koji odgovara površini stana iz stava 3. ovog člana. 

Porodičnim domaćinstvom kupca prvog stana, u smislu stava 3. ovog člana, smatra se zajednica života, privređivanja i trošenja prihoda kupca prvog stana, njegovog supružnika, kupčeve dece, kupčevih usvojenika, dece njegovog supružnika, usvojenika njegovog supružnika, kupčevih roditelja, njegovih usvojitelja, roditelja njegovog supružnika, usvojitelja kupčevog supružnika, sa istim prebivalištem kao kupac prvog stana. 

Pravo na refundaciju PDV iz stava 1. ovog člana nema: 

· 1) kupac stana koji je ostvario refundaciju PDV po osnovu kupovine prvog stana; 

· 2) član porodičnog domaćinstva kupca prvog stana za kojeg je kupac prvog stana ostvario refundaciju PDV, u slučaju kada taj član porodičnog domaćinstva kupuje stan; 

· 3) kupac stana koji je stekao prvi stan bez obaveze prodavca da za promet tog stana plati porez na prenos apsolutnih prava po osnovu kupovine prvog stana u skladu sa zakonom kojim se uređuju porezi na imovinu; 

· 4) član porodičnog domaćinstva kupca stana koji je stekao prvi stan bez obaveze prodavca da za promet tog stana plati porez na prenos apsolutnih prava po osnovu kupovine prvog stana u skladu sa zakonom kojim se uređuju porezi na imovinu, a za koga je ostvareno to poresko oslobođenje. 

Nadležni poreski organ, po sprovedenom postupku, donosi rešenje o refundaciji PDV kupcu prvog stana. 

Nadležni poreski organ vodi evidenciju o kupcima prvog stana i članovima porodičnih domaćinstava kupaca prvog stana za koje su kupci prvog stana ostvarili refundaciju PDV, kao i o iznosu ostvarene refundacije PDV. 

Član 57. 
Način i postupak refakcije i refundacije poreza iz čl. 53 - 56a ovog zakona, kao i šta se smatra dobrima i uslugama neposredno povezanim sa verskom delatnošću u smislu člana 55. ovog zakona bliže uređuje ministar. 

XI POSEBNI PROPISI ZA UVOZ DOBARA 

Član 58. 
Na PDV pri uvozu dobara primenjuju se carinski propisi, ako ovim zakonom nije drukčije određeno. 

Član 59. 
Za obračun i naplatu PDV pri uvozu dobara nadležan je carinski organ koji sprovodi carinski postupak, ako ovim zakonom nije drukčije određeno. 

XII KAZNENE ODREDBE 

Član 60. 
Novčanom kaznom od 100.000 do 1.000.000 dinara kazniće se za prekršaj obveznik - pravno lice, ako: 

· 1) ne ispuni ovim zakonom propisane obaveze (član 10. stav 2); 

· 2) ne ispravi iznos PDV koji duguje ili ne obračuna PDV u slučaju izmene poreske osnovice (član 21); 

· 3) koristi pravo na odbitak prethodnog poreza, a za to ne poseduje potrebnu dokumentaciju (član 28. stav 2); 

· 4) odbije prethodni porez za isporuku dobara i pružanje usluga, a na to nema pravo (član 29. stav 1); 

· 5) ne ispravi odbitak prethodnog poreza (član 31); 

· 6) ne izvrši ispravku odbitka prethodnog poreza za opremu i objekte za vršenje delatnosti (član 32. st. 1-3); 

· 7) ne pruži sticaocu podatke za usklađivanje prethodnog poreza (član 32. stav 5); 

· 8) iskaže PDV na računu ili drugom dokumentu ili odbije prethodni porez, a nije imao na to pravo (član 33. stav 2. i član 35. stav 7); 

· 9) odbije iznos PDV nadoknade kao prethodni porez, a PDV nadoknadu i vrednost primljenih dobara i usluga nije platio (član 34. stav 4); 

· 10) ne izda račun (član 37. tačka 2) i član 42); 

· 11) ne vodi propisanu evidenciju (član 37. tačka 3) i član 46); 

· 12) ne obračuna PDV (član 37. tačka 4) i član 49); 

· 13) ne plati PDV u propisanom roku (član 37. tačka 4) i član 51); 

· 14) ne preda evidencionu prijavu u propisanom roku (član 38. stav 1. i član 63); 

· 15) ne obavesti Poresku upravu o izmenama podataka u svojoj evidencionoj prijavi ili o prestanku obavljanja delatnosti (član 38. stav 4. i član 40. stav 1); 

· 16) ne navede PIB u svim dokumentima koje propisuje ovaj zakon (član 38. stav 5); 

· 17) ne čuva evidenciju u propisanom roku (član 47). 

Za prekršaj iz stava 1. ovog člana, kazniće se i odgovorno lice u pravnom licu novčanom kaznom od 10.000 do 50.000 dinara. 

Za prekršaje iz stava 1. ovog člana, kazniće se preduzetnik novčanom kaznom od 12.500 do 500.000 dinara. 

Za prekršaj iz stava 1. ovog člana, kazniće se obveznik - fizičko lice novčanom kaznom od 5.000 do 50.000 dinara. 

Novčanom kaznom od 10.000 do 50.000 dinara kazniće se za prekršaj odgovorno lice u sudu, organu jedinice lokalne samouprave, advokatskoj komori, profesionalnom udruženju, kao i drugom organu ili organizaciji nadležnoj za upis u registar, ako bez potvrde iz člana 40. stav 3. ovog zakona izvrši brisanje obveznika iz registra. 

Član 60a 
Novčanom kaznom od 100.000 do 1.000.000 dinara kazniće se za prekršaj poreski dužnik - pravno lice koje nije obveznik, ako ne plati PDV u propisanom roku (član 51. stav 2). 

Za prekršaj iz stava 1. ovog člana kazniće se i odgovorno lice u pravnom licu novčanom kaznom od 10.000 do 50.000 dinara. 

Za prekršaj iz stava 1. ovog člana kazniće se poreski dužnik preduzetnik koji nije obveznik novčanom kaznom od 12.500 do 500.000 dinara. 

Za prekršaj iz stava 1. ovog člana kazniće se poreski dužnik - fizičko lice koje nije obveznik novčanom kaznom od 5.000 do 50.000 dinara. 

XIII PRELAZNI REŽIM 

Član 61. 
Vlada Republike Srbije urediće izvršavanje ovog zakona na teritoriji Autonomne pokrajine Kosovo i Metohija za vreme važenja Rezolucije Saveta bezbednosti OUN broj 1244. 

XIV PRELAZNE I ZAVRŠNE ODREDBE 

Član 62. 
Odredbe ovog zakona primenjuju se na sav promet dobara i usluga i uvoz dobara, koji se vrše od 1. januara 2005. godine. 

Ako je obveznik za izdate račune ili primljene avanse zaključno sa 31. decembrom 2004. godine, platio porez na promet, a promet dobara, odnosno usluga je nastao od 1. januara 2005. godine, može da umanji poresku obavezu po osnovu poreza na dodatu vrednost za isporučena dobra i usluge u poreskom periodu, za iznos plaćenog poreza na promet. 

Ako se dobra ili usluge isporučuju u delovima u smislu člana 14. stav 4. i člana 15. stav 3. ovog zakona, odredbe ovog zakona primenjuju se na onaj deo prometa dobara i usluga izvršen od 1. januara 2005. godine, a odredbe zakona kojim se uređuje porez na promet na deo koji je izvršen zaključno sa 31. decembrom 2004. godine. 

Poreski obveznik je dužan da sačini spisak izdatih računa i primljenih avansa iz stava 2. ovog člana i spisak dostavi nadležnom poreskom organu najkasnije do 15. januara 2005. godine. 

Član 63. 
Lice koje je u 12 meseci koji prethode danu podnošenja evidencione prijave iz člana 37. tačka 1) ovog zakona ostvarilo ili procenjuje da će u narednih 12 meseci ostvariti ukupan promet proizvoda i usluga veći od 2.000.000 dinara, obavezno je da nadležnom poreskom organu podnese evidencionu prijavu za PDV najkasnije do 30. septembra 2004. godine. 

Lice koje je u 12 meseci koji prethode danu podnošenja evidencione prijave iz stava 1. ovog člana ostvarilo ili procenjuje da će u narednih 12 meseci ostvariti ukupan promet proizvoda i usluga veći od 1.000.000 dinara, može nadležnom poreskom organu da podnese evidencionu prijavu najkasnije do 30. septembra 2004. godine. 

Član 64. 
Lica koja su obveznici PDV u skladu sa ovim zakonom, dužna su da na dan 31. decembra 2004. godine izvrše popis zatečenih zaliha duvanskih prerađevina, alkoholnih pića, kafe, motornog benzina, dizel goriva i lož-ulja, namenjenih daljem prometu i utvrde iznos poreza na promet proizvoda sadržanog u tim zalihama koji je obračunat pri nabavci, a koji je plaćen preko kupovne cene ili pri uvozu. 

Utvrđeni iznos poreza iz stava 1. ovog člana, obveznik može da koristi kao prethodni porez, u skladu sa odredbama ovog zakona, ako te proizvode koristi za vršenje prometa dobara i usluga, a ima pravo na odbitak prethodnog poreza. 

Odbitak prethodnog poreza iz stava 2. ovog člana može se ostvariti u iznosu koji odgovara srazmerno izvršenom prometu dobara i usluga u narednim poreskim periodima. 

Obveznik nema pravo na povraćaj utvrđenog iznosa poreza na promet iz stava 1. ovog člana. 

Popisne liste iz stava 1. ovog člana, kao i spisak dobavljača, odnosno uvoznih carinskih deklaracija za proizvode iz stava 1. ovog člana, obveznik je dužan da dostavi nadležnom poreskom organu najkasnije do 15. januara 2005. godine. 

Ministar bliže uređuje način ostvarivanja prava na odbitak poreza na promet kao prethodnog poreza. 

Član 65. 
Lica koja su obveznici PDV u skladu sa ovim zakonom dužna su da na dan 31. decembra 2004. godine izvrše popis novoizgrađenih građevinskih objekata i građevinskih objekata čija je izgradnja u toku. 

Novoizgrađeni građevinski objekti koji do 31. decembra 2004. godine nisu isporučeni ili nisu plaćeni, oporezuju se u skladu sa zakonom kojim se uređuju porezi na imovinu. 

Za građevinski objekat čija je izgradnja u toku, a koji se isporučuje od 1. januara 2005. godine, utvrđuje se vrednost na dan 31. decembra 2004. godine i oporezuje se u skladu sa zakonom kojim se uređuju porezi na imovinu. 

Vrednost objekta iz stava 3. ovog člana nastala od 1. januara 2005. godine, oporezuje se u skladu sa ovim zakonom. 

Popisne liste iz stava 1. ovog člana obveznik je dužan da dostavi nadležnom poreskom organu najkasnije do 15. januara 2005. godine. 

Član 66. 
Na obaveze obračunavanja i plaćanja poreza na promet proizvoda i usluga nastale do 31. decembra 2004. godine primenjuje se Zakon o porezu na promet ("Službeni glasnik RS", br. 22/01, 73/01, 80/02 i 70/03). 

Član 67. 
Danom stupanja na snagu ovog zakona prestaje da važi Zakon o porezu na dodatu vrednost ("Službeni list SRJ", br. 74/99, 4/00, 9/00, 69/00 i 70/01). 

1. januara 2005. godine prestaje da važi Zakon o porezu na promet ("Službeni glasnik RS", br. 22/01, 73/01, 80/02 i 70/03) i propisi doneti na osnovu tog zakona, s tim što će se Uredba o načinu evidentiranja prometa preko registar kasa sa fiskalnom memorijom i o dinamici uvođenja tih kasa ("Službeni glasnik RS", br. 5/03, 39/03, 72/03, 2/04 i 31/04) i propisi doneti na osnovu te uredbe primenjivati do početka primene zakona kojim će se urediti uvođenje i evidentiranje prometa preko fiskalnih kasa. 

Član 68. 
Ovaj zakon stupa na snagu osmog dana od dana objavljivanja u "Službenom glasniku Republike Srbije", a primenjivaće se od 1. januara 2005. godine, osim odredaba člana 37. tačka 1), člana 63. i odredaba ovog zakona koje sadrže ovlašćenja za donošenje podzakonskih akata, koje će se primenjivati od dana stupanja na snagu ovog zakona. 

ISPRAVKA ("Službeni glasnik RS", br. 86/2004) 

U Zakonu o porezu na dodatu vrednost ("Službeni glasnik RS", br. 84/04), vrši se ispravka, koja glasi:
- u članu 23. stav 2. tačka 13) umesto reči: "proizvođačima" treba da stoji reči: "potrošačima".

ZAKON O IZMENAMA I DOPUNAMA ("Službeni glasnik RS", broj 61/2005) 

Član 1. 
U Zakonu o porezu na dodatu vrednost ("Službeni glasnik RS", br. 84/04 i 86/04), u članu 4. stav 3. tačka 7) reči: "u daljem tekstu: objekti" brišu se. 

Posle tačke 7) dodaje se tačka 7a), koja glasi: 

"7a) prvi prenos vlasničkog udela na novoizgrađenim građevinskim objektima ili ekonomski deljivim celinama u okviru tih objekata;" 

Član 2. 
U članu 5. stav 3. tačka 1) posle reči: "autorskih prava", dodaju se reči: "kao i prenos, ustupanje i stavljanje na raspolaganje". 

Tačka 6) briše se. 

U tački 7) reč: "drugih" briše se. 

U stavu 4. tačka na kraju zamenjuje se tačkom i zapetom i dodaje se tačka 3), koja glasi: "3) svako drugo pružanje usluga bez naknade." 

Član 3. 
U članu 6. stav 1. tačka 2) menja se i glasi: 

"2) promet putničkih automobila, motocikala, plovnih objekata i vazduhoplova za koje pri nabavci obveznik PDV nije imao pravo na odbitak prethodnog poreza u potpunosti ili srazmerno;". 

Posle tačke 2) dodaje se tačka 2a), koja glasi: "2a) zamena dobara u garantnom roku;". 

U stavu 3. posle reči: "uređuje" dodaju se reči: "postupak zamene dobara u garantnom roku," a posle reči: "šta se smatra" dodaju se reči: "prenosom celokupne ili dela imovine, sa ili bez naknade, ili kao ulog, iz stava 1. tačka 1), kao i šta se smatra". 

Član 4. 
U članu 8. stav 1. reči: "ili uvozi dobra" brišu se. 

U stavu 4. zapeta posle reči: "dobara" briše se, a reči: "pružanje usluga ili uvoz dobara" zamenjuju se rečima: "ili pružanje usluga". 

Član 5. 
U članu 10. stav 1. tačka na kraju zamenjuje se tačkom i zapetom i dodaje tačka 6), koja glasi: 

"6) lice koje, pre isteka roka od pet godina od dana sticanja prava raspolaganja na novoizgrađenom građevinskom objektu ili ekonomski deljivoj celini u okviru tog objekta pribavljenog za stambene potrebe (u daljem tekstu: stambeni objekti) ili vlasničkog udela na tom stambenom objektu, po posebnoj stopi PDV, promeni namenu stambenog objekta." 

Član 6. 
U članu 12. stav 3. tačka 4) podtačka (1) posle reči: "sredstava" dodaju se rčei: "na osnovu rent a car ugovora". 

Član 7. 
U članu 21. stav 1. reči: "podleže oporezivanju" zamenjuju se rečima: "je oporeziv PDV". 

Stav 3. zamenjuje se novim st. 3. i 4, koji glase: 

"Ako se osnovica naknadno izmeni - smanji, obveznik koji je izvršio promet dobara i usluga može da izmeni iznos PDV samo ako obveznik kome je izvršen promet dobara i usluga ispravi odbitak prethodnog PDV i ako o tome pismeno obavesti isporučioca dobara i usluga. 

Ako je isporuka dobara i usluga izvršena obvezniku koji nema pravo na odbitak prethodnog PDV, odnosno licu koje nije obveznik PDV, izmenu iz stava 3. ovog člana obveznik može da izvrši ako poseduje dokument o smanjenju naknade za izvršeni promet dobara i usluga tim licima." 

U dosadašnjem stavu 4, koji postaje stav 5, posle reči: "postupku" dodaje se zapeta i reči: "odnosno na osnovu overenog prepisa zapisnika o sudskom poravnanju", a reči: "ili prinudnom poravnanju" brišu se. 

Dosadašnji stav 5. postaje stav 6. 

U dosadašnjem stavu 6, koji postaje stav 7, reči: "st. 1-4." zamenjuju se rečima: "st. 1-5.". 

Dosadašnji stav 7. postaje stav 8. 

Član 8. 
U članu 23. stav 2. tačka 1) reči: "hleba, mleka" zamenjuju se rečima: "hleba i drugih pekarskih proizvoda, mleka i mlečnih proizvoda", a posle reči: "biljnog porekla" dodaju se reči: "i meda". 

Posle tačke 1) dodaje se tačka 1a), koja glasi: "1a) vode za piće, osim flaširane;" 

U tački 2) reči: "svežeg i rashlađenog" zamenjuju se rečima: "svežeg, rashlađenog i smrznutog". 

Posle tačke 2) dodaje se tačka 2a), koja glasi: "2a) žitarica, suncokreta, soje, šećerne repe i uljane repice;". 

U tački 3) posle reči: "lekova" dodaju se zapeta i reči: "uključujući i lekove za upotrebu u veterini", a reči: "koji su navedeni u listi lekova, koji se propisuju i izdaju na teret sredstava za zdravstveno osiguranje, u skladu sa propisima o zdravstvenom osiguranju" brišu se. 

U tački 6) posle reči: "sadnog materijala" dodaje se zapeta i reči: "komposta sa micelijumom, kompletne krmne smeše za ishranu stoke", a reč: "priplodne" zamenjuju se rečju: "žive". 

Posle tačke 12) dodaje se tačka 12a), koja glasi: "12a) usluga koje se naplaćuju putem ulaznica za bioskopske i pozorišne predstave, sajmove, cirkuse, zabavne parkove, koncerte (muzičke događaje), izložbe, sportske događaje, muzeje i galerije, botaničke bašte i zoološke vrtove, ako promet ovih usluga nije oslobođen PDV;" 

Tačka 13) menja se i glasi: "13) prirodnog gasa;". 

Dodaje se tačka 14) koja glasi: "14) prvi prenos prava raspolaganja na stambenim objektima, kao i vlasničkim udelima na tim objektima." 

Posle stava 2. dodaje se novi stav 3. koji glasi: 

"Ako sticalac prava raspolaganja ili vlasničkog udela na stambenom objektu, pre isteka roka od pet godina od dana sticanja prava raspolaganja ili vlasničkog udela, promeni namenu stambenog objekta, dužan je da plati razliku PDV između opšte i posebne stope PDV." 

U stavu 3. koji postaje stav 4, posle reči: "tač. 1)" dodaju se zapeta i reči: "2a)", a posle reči: "ovog člana" dodaju se zapeta i reči: "šta se smatra promenom namene stambenog objekta, kao i način i postupak utvrđivanja i plaćanja razlike PDV iz stava 3. ovog člana". 

Član 9. 
U članu 24. stav 1. tačka 4) podtačka (2) reči: "10.000 dinara" zamenjuju se rečima: "150 EUR, u dinarskoj protivvrednosti po srednjem kursu Narodne banke Srbije". 

Posle tačke 6) dodaje se tačka 6a), koja glasi: "6a) otpremanje dobara u slobodne carinske prodavnice otvorene na vazduhoplovnim pristaništima otvorenim za međunarodni saobraćaj na kojima je organizovana pasoška i carinska kontrola radi prodaje putnicima u skladu sa carinskim propisima (u daljem tekstu: slobodne carinske prodavnice), kao i na isporuku dobara iz slobodnih carinskih prodavnica;". 

Posle tačke 16) dodaju se tač. 16a) i 16b), koje glase: 

"16a) promet dobara i usluga koji se vrši u skladu sa ugovorima o donaciji zaključenim sa državnom zajednicom Srbija i Crna Gora, odnosno Republikom, a tim ugovorom je predviđeno da se iz dobijenih novčanih sredstava neće plaćati troškovi poreza; 16b) promet dobara i usluga koji se vrši u skladu sa ugovorima o kreditu, odnosno zajmu, zaključenim između državne zajednice Srbija i Crna Gora, odnosno Republike i međunarodne finansijske organizacije, odnosno druge države, kao i između treće strane i međunarodne finansijske organizacije, odnosno druge države u kojem se Republika Srbija pojavljuje kao garant, odnosno kontragarant, ako je tim ugovorima predviđeno da se iz dobijenih novčanih sredstava neće plaćati troškovi poreza;". 

Član 10. 
U članu 25. stav 1. posle tačke 3) dodaje se tačka 3a), koja glasi: "3a) usluga ocene kreditne sposobnosti fizičkih i pravnih lica;". 

U stavu 2. tačka 2) u zagradi iza reči: "poljoprivrednog," dodaje se reč: "šumskog," a posle zagrade dodaje se zapeta i reči: "kao i na davanje u zakup tog zemljišta". 

U tački 3) reči: "osim prometa objekata iz člana 4. stav 3. tačka 7) ovog zakona" zamenjuju se rečima: "osim prvog prenosa prava raspolaganja na novoizgrađenim građevinskim objektima ili ekonomski deljivim celinama u okviru tih objekata, kao i prvog prenosa vlasničkog udela na novoizgrađenim građevinskim objektima ili ekonomski deljivim celinama u okviru tih objekata". 

Član 11. 
U članu 26. tačka 1) broj: "16" zamenjuje se brojem: "16b". 

Posle tačke 1) dodaju se tač. 1a), 1b) i 1v), koje glase: 

"1a) koja se uvoze na osnovu ugovora o donaciji, odnosno kao humanitarna pomoć; 
1b) koja su izvezena, a koja se u Republiku vraćaju neprodata ili zato što ne odgovaraju obavezama koje proističu iz ugovora, odnosno poslovnog odnosa na osnovu kojeg su bila izvezena; 
1v) koja se, u okviru carinskog postupka, unose u slobodne carinske prodavnice;". 

U tački 7) reči: "članom 192. tač. 1)-10)" zamenjuju se rečima: "članom 192.", a posle reči: "carine" dodaje se zapeta i reči: "osim na uvoz motornih vozila". 

Član 12. 
U članu 28. stav 1. posle reči: "opreme" dodaje se zapeta i reči: "kao i objekata za vršenje delatnosti i ekonomski deljivih celina u okviru tih objekata (u daljem tekstu: objekti za vršenje delatnosti)", a reči: "i objekata za vršenje delatnosti" brišu se. 

Tačka 1) menja se i glasi: "1) koji je oporeziv PDV;". 

U stavu 5. reči: "koji podleže PDV" zamenjuju se rečima: "iz stava 1. ovog člana". 

Član 13. 
U članu 29. stav 1. tačka i zapeta na kraju tačke 3) zamenjuju se tačkom, a tačka 4) briše se. 

Član 14. 
Nadnaslov iznad člana 30. i član 30. menjaju se i glase: 

"Podela prethodnog poreza i srazmerni poreski odbitak 

Član 30. 

Ako obveznik koristi isporučena ili uvezena dobra ili prima usluge, za potrebe svoje delatnosti, da bi izvršio promet dobara i usluga za koji postoji pravo na odbitak prethodnog poreza, kao i za promet dobara i usluga za koji ne postoji pravo na odbitak prethodnog poreza, dužan je da izvrši podelu prethodnog poreza prema ekonomskoj pripadnosti na deo koji ima pravo i deo koji nema pravo da odbije od PDV koji duguje. 

Ako za pojedina isporučena ili uvezena dobra ili primljene usluge obveznik ne može da izvrši podelu prethodnog poreza na način iz stava 1. ovog člana, a koje koristi za potrebe svoje delatnosti, da bi izvršio promet dobara i usluga za koji postoji pravo na odbitak prethodnog poreza i za promet dobara i usluga za koji ne postoji pravo na odbitak prethodnog poreza, može da odbije srazmerni deo prethodnog poreza koji odgovara učešću prometa dobara i usluga sa pravom na odbitak prethodnog poreza u koji nije uključen PDV, u ukupnom prometu u koji nije uključen PDV (u daljem tekstu: srazmerni poreski odbitak). 

Srazmerni poreski odbitak utvrđuje se primenom procenta srazmernog poreskog odbitka na iznos prethodnog poreza u poreskom periodu, umanjenog za iznose koji su opredeljeni na način iz stava 1. ovog člana, kao i za iznos prethodnog poreza za koji obveznik nema pravo na odbitak u smislu člana 29. stav 1. ovog zakona. 

Procenat srazmernog poreskog odbitka za poreski period utvrđuje se stavljanjem u odnos prometa dobara i usluga sa pravom na odbitak prethodnog poreza u koji nije uključen PDV i ukupnog prometa dobara i usluga u koji nije uključen PDV, izvršenog od 1. januara tekuće godine do isteka poreskog perioda za koji se podnosi poreska prijava. 

U promet dobara za utvrđivanje procenta srazmernog poreskog odbitka iz stava 4. ovog člana ne uračunava se promet opreme i objekata za vršenje delatnosti. 

U poslednjem poreskom periodu, odnosno u poslednjem poreskom periodu kalendarske godine, obveznik PDV vrši ispravku srazmernog poreskog odbitka primenom procenta srazmernog poreskog odbitka na iznos prethodnog poreza iz svih poreskih perioda u kalendarskoj godini. 

Ministar bliže uređuje način utvrđivanja i ispravku srazmernog poreskog odbitka." 

Član 15. 
U članu 31. stav 3. menja se i glasi: 

"Ispravka odbitka prethodnog poreza iz stava 1. ovog člana vrši se i na osnovu overenog prepisa zapisnika o sudskom poravnanju, u skladu sa članom 21. st. 3. i 5. ovog zakona." 

Član 16. 
U članu 32. stav 3. menja se i glasi: 

"Izuzetno od stava 1. ovog člana, obveznik ne vrši ispravku odbitka prethodnog poreza u slučaju prometa opreme za vršenje delatnosti." 

Član 17. 
U članu 33. stav 1. posle reči: "otpočinjanju" dodaju se reči: "ili u toku obavljanja". 

U stavu 3. reči: "na početku kalendarske godine" i reči: "najkasnije do 15. januara tekuće godine" brišu se. 

U stavu 4. reč: "kalendarske" briše se. 

U stavu 5. reči: "najkasnije do 15. januara tekuće godine" brišu se. 

Član 18. 
U članu 36. stav 1. menja se i glasi: 

"Obveznici koji se bave prometom polovnih dobara, uključujući polovna motorna vozila, umetničkih dela, kolekcionarskih dobara i antikviteta, utvrđuju osnovicu kao razliku između prodajne i nabavne cene dobra (u daljem tekstu: oporezivanje razlike), uz odbitak PDV koji je sadržan u toj razlici." 

Član 19. 
U članu 38. stav 1. reči: "ili koji pri otpočinjanju delatnosti proceni da će u narednih 12 meseci ostvariti ukupan promet veći od 2.000.000 dinara" brišu se. 

Član 20. 
U članu 47. reč: "pet" zamenjuje se brojem: "10". 

Član 21. 
U članu 49. stav 1. reči: "članom 14." zamenjuju se rečima: "članom 16.". 

Član 22. 
U članu 50. stav 3. reči: "tač. 2) i 3)" zamenjuju se rečima: "tač. 2), 3) i 6)". 

U stavu 4. posle reči: "po osnovu PDV" dodaje se zapeta i reči: "u roku iz stava 1. ovog člana". 

Član 23. 
U članu 51. dodaje se stav 2. koji glasi: 

"Obaveza plaćanja PDV odnosi se i na poreske dužnike iz člana 10. stav 1. tač. 2), 3) i 6) i člana 44. stav 3. ovog zakona." 

Član 24. 
U članu 52. posle stava 2. dodaje se novi stav 3. koji glasi: 

"Poreski obveznik može da traži povraćaj neiskorišćenog iznosa poreskog kredita iz stava 2. ovog člana podnošenjem zahteva, najranije istekom roka za podnošenje poreske prijave za tekući poreski period." 

U dosadašnjem stavu 3. koji postaje stav 4, reči: "stava 1." zamenjuju se rečima: "st. 1. i 3.", a posle reči: "prijave" dodaje se zapeta i reči: "odnosno od dana podnošenja zahteva iz stava 3. ovog člana". 

Dosadašnji stav 4. postaje stav 5. 

U dosadašnjem stavu 5, koji postaje stav 6, posle reči: "povraćaj PDV" dodaju se zapeta i reči: "kao i postupak i uslove za povraćaj PDV umesto poreskog kredita". 

Član 25. 
U članu 54. reči: "ili koja uvoze" brišu se. 

U tački 1) reči: "dobara, odnosno uvoz" brišu se. 

U tački 2) zapeta posle reči: "račun plaćen" i reči: "odnosno da je PDV koji se duguje po osnovu uvoza dobara prethodno plaćen" brišu se. 

Član 26. 
Nadnaslov iznad člana 55. i član 55. menjaju se i glase: 

"Tradicionalne crkve i verske zajednice 

Član 55. 

Pravo na refakciju PDV, na osnovu podnetog zahteva, imaju tradicionalne crkve i verske zajednice - Srpska pravoslavna crkva, Islamska zajednica, Katolička crkva, Slovačka Evangelička crkva a.v, Jevrejska zajednica, Reformatorska hrišćanska crkva i Evangelistička hrišćanska crkva a.v. (u daljem tekstu: tradicionalne crkve i verske zajednice), za dobra koja im se isporučuju u Republici ili koja uvoze, kao i za usluge koje im se pružaju, a koji su neposredno povezani sa verskom delatnošću, pod uslovom da je: 

· 1) promet dobara i usluga, odnosno uvoz dobara oporeziv; 

· 2) PDV za isporučena dobra, odnosno pružene usluge iskazan u računu, u skladu sa članom 42. ovog zakona, kao i da je račun plaćen, odnosno da je PDV koji se duguje po osnovu uvoza dobara prethodno plaćen."

Član 27. 
Posle člana 55. dodaju se naslov iznad člana i član 55a, koji glase: 

"Refakcija PDV diplomatskim i konzularnim predstavništvima i međunarodnim organizacijama 

Član 55a 

Ako se diplomatsko, odnosno konzularno predstavništvo ili međunarodna organizacija, odnosno lice iz člana 24. stav 1. tačka 16) ovog zakona ne opredeli da izvrši nabavku ili uvoz dobara, odnosno primi usluge, namenjene njihovim službenim, odnosno ličnim potrebama, uz poresko oslobođenje, ima pravo na refakciju PDV. 

Pravo na refakciju PDV, na osnovu podnetog zahteva, a pod uslovima koji su ovim zakonom propisani za ostvarivanje poreskog oslobođenja, lica iz stava 1. ovog člana mogu da ostvare ako: 

· 1) su isporuke ili uvoz dobara, odnosno pružene usluge oporezive PDV; 

· 2) je PDV za promet dobara i usluga iskazan u računu, u skladu sa ovim zakonom, i ako je račun plaćen, odnosno ako je PDV koji se duguje po osnovu uvoza dobara plaćen; 

· 3) je ukupna vrednost dobara ili usluga, iskazana u računu, odnosno vrednost dobara iskazana u carinskom dokumentu, veća od 50 EUR, bez PDV, osim za nabavku goriva za motorna vozila." 

Član 28. 
U članu 57. posle reči: "ovog zakona" dodaju se zapeta i reči: "kao i šta se smatra dobrima i uslugama neposredno povezanim sa verskom delatnošću u smislu člana 55. ovog zakona". 

Član 29. 
U članu 60. posle stava 3. dodaje se novi stav 4, koji glasi: 

"Za prekršaj iz stava 1. ovog člana, kazniće se obveznik - fizičko lice novčanom kaznom od 5.000 do 50.000 dinara." 

Dosadašnji stav 4. postaje stav 5. 

Član 30. 
Lica koja obavljaju promet dobara i usluga iz člana 25. stav 2. tačka 7) Zakona o porezu na dodatu vrednost ("Službeni glasnik RS", br. 84/04 i 86/04) za koja je ministarstvo nadležno za poslove zdravlja platilo PDV, za dobra koja su predmet ugovora o donaciji i humanitarnoj pomoći, imaju pravo na refundaciju PDV plaćenog pri nabavci dobara u Republici, odnosno pri uvozu, od 1. januara 2005. godine do stupanja na snagu ovog zakona. 

Pravo na refundaciju PDV plaćenog pri nabavci dobara i usluga u Republici, odnosno pri uvozu dobara, u rokovima iz stava 1. ovog člana, imaju i tradicionalne crkve i verske zajednice za dobra i usluge koji su neposredno povezani sa verskom delatnošću. 

Ministar nadležan za poslove finansija bliže određuje postupak ostvarivanja prava na refundaciju PDV, kao i šta se smatra dobrima i uslugama neposredno povezanim sa verskom delatnošću, u smislu ovog člana. 

Član 31. 
Odredbe člana 14. ovog zakona u delu koji se odnosi na podelu prethodnog poreza i način utvrđivanja srazmernog poreskog odbitka primenjuje se od 1. oktobra 2005. godine, a u delu koji se odnosi na ispravku srazmernog poreskog odbitka od 1. januara 2006. godine. 

Član 32. 
Ovaj zakon stupa na snagu osmog dana od dana objavljivanja u "Službenom glasniku Republike Srbije". 

ZAKON O IZMENAMA I DOPUNAMA ("Službeni glasnik RS", broj 61/2007) 

Član 1. 
U Zakonu o porezu na dodatu vrednost ("Službeni glasnik RS", br. 84/04, 86/04 - ispravka i 61/05), u članu 10. stav 1. tačka 5) tačka i zapeta zamenjuje se tačkom. 

Tačka 6) briše se. 

Član 2. 
U članu 12. stav 3. tačka 5) briše se. 

Dodaje se stav 4, koji glasi: 

"Mesto prometa usluga posredovanja, osim usluga posredovanja iz stava 3. tačka 4) podtačka (11) ovog člana, određuje se prema mestu prometa dobara i usluga koji je predmet posredovanja." 

Član 3. 
U članu 15. posle stava 1. dodaje se novi stav 2, koji glasi: 

"U slučaju pružanja vremenski ograničenih ili neograničenih usluga čije je trajanje duže od godinu dana, obavezno se izdaje periodični račun, s tim što period za koji se izdaje taj račun ne može biti duži od godinu dana." 

Dosadašnji st. 2. i 3. postaju st. 3. i 4. 

U dosadašnjem stavu 4, koji postaje stav 5, reči: "iz stava 3." zamenjuju se rečima: "iz stava 4.". 

Član 4. 
U članu 17. dodaje se stav 5, koji glasi: 

"Kod prometa dobara ili usluga, koje čine ulog u privredno društvo, osnovicom se smatra tržišna vrednost tih dobara i usluga na dan njihove isporuke u koju nije uključen PDV." 

Član 5. 
U članu 21. stav 6. reči: "stavom 4." zamenjuju se rečima: "stavom 5." 

Član 6. 
U članu 23. stav 2. tačka 2) posle reči: "mesa," dodaju se reči: "uključujući i iznutrice i druge klanične proizvode,". 

Posle tačke 7) dodaje se tačka 7a), koja glasi: 

"7a) personalnih računara i komponenti od kojih se sastoje personalni računari;". 

Tačka 14) menja se i glasi: 

"14) prvi prenos prava raspolaganja na stambenim objektima, ekonomski deljivim celinama u okviru tih objekata, kao i vlasničkim udelima na tim dobrima (u daljem tekstu: stan)." 

Stav 3. briše se. 

U dosadašnjem stavu 4, koji postaje stav 3, posle reči: "4)-12) ovog člana" zapeta i reči: "šta se smatra promenom namene stambenog objekta, kao i način i postupak utvrđivanja i plaćanja razlike PDV iz stava 3. ovog člana" brišu se. 

Član 7. 
U članu 24. stav 1. tačka 5) posle reči: "slobodnu zonu" zapeta i reči: "osim dobara za krajnju potrošnju u slobodnoj zoni" zamenjuju se rečima: "za koja bi obveznik - sticalac dobara imao pravo na odbitak prethodnog poreza kada bi ta dobra nabavljao za potrebe obavljanja delatnosti van slobodne zone". 

U tački 6) posle reči: "slobodnu zonu" dodaju se reči: "iz tačke 5) ovog stava, a za koje bi obveznik - primalac usluge imao pravo na odbitak prethodnog poreza kada bi te usluge koristio za potrebe obavljanja delatnosti van slobodne zone". 

Posle tačke 16b) dodaje se tačka 16v), koja glasi: 

"16v) promet dobara i usluga koji se vrši na osnovu međunarodnih ugovora, ako je tim ugovorima predviđeno poresko oslobođenje, osim međunarodnih ugovora iz tač. 16a) i 16b) ovog stava;". 

Posle stava 1. dodaje se novi stav 2, koji glasi: 

"Poresko oslobođenje iz stava 1. ovog člana primenjuje se i ako je naknada, odnosno deo naknade naplaćen pre izvršenog prometa." 

Dosadašnji st. 2-5. postaju st. 3-6. 

Član 8. 
U članu 25. stav 1. tačka 3) posle reči: "posredovanje" dodaju se zapeta i reči: "kao i novčanih pozajmica". 

U tački 6) tačka na kraju zamenjuje se tačkom i zapetom. 

Posle tačke 6) dodaju se tač. 7) i 8), koje glase: 

"7) poslovanja društava za upravljanje investicionim fondovima u skladu sa propisima kojima se uređuju investicioni fondovi; 

8) poslovanja društava za upravljanje dobrovoljnim penzijskim fondovima u skladu sa propisima kojima se uređuju dobrovoljni penzijski fondovi i penzijski planovi." 

U stavu 2. tačka 4) reči: "i stambenih objekata" brišu se. 

U tački 5) posle reči: "u Republici" dodaju se zapeta i reči: "osim vlasničkih udela iz člana 4. ovog zakona". 

U tački 13) reči: "(osnovno, srednje, više i visoko)" zamenjuju se rečima: "(predškolsko, osnovno, srednje, više i visoko)". 

U tački 16) reči: "verskih organizacija" zamenjuju se rečima: "crkava i verskih zajednica". 

Član 9. 
U članu 26. tačka 1) reči: "13)-16b)" zamenjuju se rečima: "13)-16v)". 

U tački 7) reči: "broj 73/03" zamenjuju se rečima: "br. 73/03, 61/05, 85/05 i 62/06". 

Član 10. 
U članu 32. stav 1. reči: "pri nabavci opreme i objekata" zamenjuju se rečima: "za opremu i objekte". 

U stavu 3. posle reči: "vršenje delatnosti" dodaju se zapeta i reči: "kao i u slučaju prenosa imovine ili dela imovine iz člana 6. stav 1. tačka 1) ovog zakona". 

Posle stava 5. dodaje se novi stav 6, koji glasi: 

"Sticalac imovine iz stava 4. ovog člana vrši ispravku odbitka prethodnog poreza koji je za objekte i opremu za vršenje delatnosti ostvario prenosilac imovine ako prestane da ispunjava uslove za ostvarivanje prava na odbitak prethodnog poreza." 

Dosadašnji stav 6. postaje stav 7. 

Član 11. 
U članu 33. stav 1. broj: "2.000.000" zamenjuje se brojem: "4.000.000", a reči: "ili u toku" brišu se. 

Stav 3. menja se i glasi: 

"Mali obveznik, koji je u prethodnih 12 meseci ostvario ili procenjuje da će u narednih 12 meseci ostvariti ukupan promet veći od 2.000.000 dinara, može se opredeliti za obavezu plaćanja PDV na početku kalendarske godine podnošenjem prijave za PDV (u daljem tekstu: evidenciona prijava) propisane u skladu sa ovim zakonom, nadležnom poreskom organu najkasnije do 15. januara tekuće godine." 

U stavu 4. reči: "dve godine" zamenjuju se rečima: "dve kalendarske godine". 

U stavu 5. posle reči: "poreskom organu" dodaju se zapeta i reči: "najkasnije do 15. januara tekuće godine". 

Član 12. 
U članu 34. stav 3. posle reči: "(u daljem tekstu: priznanica)" dodaju se zapeta i reči: "kao i da obračunatu PDV nadoknadu isplati poljoprivrednicima u novcu (uplatom na tekući račun, račun štednje ili u gotovom)". 

U stavu 5. broj: "1.000.000" zamenjuje se brojem: "2.000.000". 

Član 13. 
U članu 37. tačka 1) reči: "prijavu za PDV (u daljem tekstu: evidenciona prijava)" zamenjuju se rečima: "evidencionu prijavu". 

Član 14. 
U članu 38. stav 1. broj: "2.000.000" zamenjuje se brojem: "4.000.000". 

Stav 2. menja se i glasi: 

"Evidencionu prijavu podnosi i obveznik koji pri otpočinjanju obavljanja delatnosti proceni da će u narednih 12 meseci ostvariti ukupan promet veći od 4.000.000 dinara, u roku iz stava 1. ovog člana." 

Stav 4. menja se i glasi: 

"Obveznik je dužan da pismeno obavesti nadležni poreski organ o izmenama svih podataka iz evidencione prijave, najkasnije u roku od pet dana od dana nastanka izmene." 

Član 15. 
U članu 39. stav 2. broj: "1.000.000" zamenjuje se brojem: "2.000.000". 

Član 16. 
U članu 44. stav 2. reči: "stav 6." zamenjuju se rečima: "stav 7." 

Član 17. 
U članu 48. posle stava 2. dodaje se novi stav 3, koji glasi: 

"Za obveznika iz stava 2. ovog člana koji u kalendarskom tromesečju ostvari ukupan promet veći od 20.000.000 dinara, poreski period je kalendarski mesec počev od meseca po isteku kalendarskog tromesečja." 

Dosadašnji st. 3-5. postaju st. 4-6. 

Član 18. 
U članu 50. stav 3. reči: "tač. 2), 3) i 6)" zamenjuju se rečima: "tač. 2) i 3)". 

Član 19. 
U članu 51. stav 2. reči: "tač. 2), 3) i 6)" zamenjuju se rečima: "tač. 2) i 3)". 

Član 20. 
Posle člana 51. naziv dela X. POVRAĆAJ I REFAKCIJA POREZA menja se i glasi: "X. POVRAĆAJ, REFAKCIJA I REFUNDACIJA POREZA". 

Član 21. 
Član 53. menja se i glasi: 
"Pravo na refakciju PDV, pod uslovom uzajamnosti, na osnovu podnetog zahteva, ima strani obveznik koji izlaže na sajmovima u Republici, pod uslovima: 

· 1) da u Republici ne vrši promet dobara i usluga; 

· 2) da je platio račun. 

Uz zahtev iz stava 1. ovog člana strani obveznik podnosi potvrdu nadležnog poreskog organa zemlje u kojoj je registrovan kao obveznik PDV. 

Refakcija PDV stranom obvezniku može se izvršiti za dobra koja mu se isporučuju, odnosno za usluge koje mu se pružaju u Republici, i to za: 

· 1) iznajmljivanje, uređenje, izradu i popravku izložbenog prostora; 

· 2) dobra potrebna za uređenje izložbenog prostora; 

· 3) električnu energiju, vodu, plin, grejanje, hlađenje, telefonske i telekomunikacione priključke, za potrebe izložbenog prostora; 

· 4) parkiranje; 

· 5) usluge smeštaja."

Član 22. 
Posle člana 56. dodaju se naslov iznad člana i član 56a, koji glase: 

"Refundacija PDV kupcu prvog stana 

Član 56a 

Pravo na refundaciju PDV za kupovinu prvog stana, na osnovu podnetog zahteva, ima fizičko lice - punoletni državljanin Republike, sa prebivalištem na teritoriji Republike, koji kupuje prvi stan (u daljem tekstu: kupac prvog stana). 

Kupac prvog stana može da ostvari refundaciju PDV iz stava 1. ovog člana, pod sledećim uslovima: 

· 1) da od 1. jula 2006. godine do dana overe ugovora o kupoprodaji na osnovu kojeg stiče prvi stan nije imao u svojini, odnosno susvojini stan na teritoriji Republike; 

· 2) da je ugovorena cena stana sa PDV u potpunosti isplaćena prodavcu.

Pravo na refundaciju PDV iz stava 1. ovog člana može se ostvariti za stan čija površina za kupca prvog stana iznosi do 40 m2, a za članove njegovog porodičnog domaćinstva do 15 m2 po svakom članu koji nije imao u svojini, odnosno susvojini stan na teritoriji Republike u periodu iz stava 2. tačka 1) ovog člana. 

Ako kupac prvog stana kupuje stan površine koja je veća od površine za koju u skladu sa stavom 3. ovog člana ima pravo na refundaciju PDV, pravo na refundaciju PDV može da ostvari do iznosa koji odgovara površini stana iz stava 3. ovog člana. 

Porodičnim domaćinstvom kupca prvog stana, u smislu stava 3. ovog člana, smatra se zajednica života, privređivanja i trošenja prihoda kupca prvog stana, njegovog supružnika, kupčeve dece, kupčevih usvojenika, dece njegovog supružnika, usvojenika njegovog supružnika, kupčevih roditelja, njegovih usvojitelja, roditelja njegovog supružnika, usvojitelja kupčevog supružnika, sa istim prebivalištem kao kupac prvog stana. 

Pravo na refundaciju PDV iz stava 1. ovog člana nema: 

· 1) kupac stana koji je ostvario refundaciju PDV po osnovu kupovine prvog stana; 

· 2) član porodičnog domaćinstva kupca prvog stana za kojeg je kupac prvog stana ostvario refundaciju PDV, u slučaju kada taj član porodičnog domaćinstva kupuje stan; 

· 3) kupac stana koji je stekao prvi stan bez obaveze prodavca da za promet tog stana plati porez na prenos apsolutnih prava po osnovu kupovine prvog stana u skladu sa zakonom kojim se uređuju porezi na imovinu; 

· 4) član porodičnog domaćinstva kupca stana koji je stekao prvi stan bez obaveze prodavca da za promet tog stana plati porez na prenos apsolutnih prava po osnovu kupovine prvog stana u skladu sa zakonom kojim se uređuju porezi na imovinu, a za koga je ostvareno to poresko oslobođenje. 

Nadležni poreski organ, po sprovedenom postupku, donosi rešenje o refundaciji PDV kupcu prvog stana. 

Nadležni poreski organ vodi evidenciju o kupcima prvog stana i članovima porodičnih domaćinstava kupaca prvog stana za koje su kupci prvog stana ostvarili refundaciju PDV, kao i o iznosu ostvarene refundacije PDV." 

Član 23. 
U članu 57. reči: "refakcije poreza iz čl. 53 - 56. ovog zakona," zamenjuju se rečima: "refakcije i refundacije poreza iz čl. 53 - 56a ovog zakona,". 

Član 24. 
Posle člana 60. dodaje se član 60a, koji glasi: 

"Član 60a 

Novčanom kaznom od 100.000 do 1.000.000 dinara kazniće se za prekršaj poreski dužnik - pravno lice koje nije obveznik, ako ne plati PDV u propisanom roku (član 51. stav 2). 

Za prekršaj iz stava 1. ovog člana kazniće se i odgovorno lice u pravnom licu novčanom kaznom od 10.000 do 50.000 dinara. 

Za prekršaj iz stava 1. ovog člana kazniće se poreski dužnik preduzetnik koji nije obveznik novčanom kaznom od 12.500 do 500.000 dinara. 

Za prekršaj iz stava 1. ovog člana kazniće se poreski dužnik - fizičko lice koje nije obveznik novčanom kaznom od 5.000 do 50.000 dinara." 

Član 25. 
Obveznik koji je u 2007. godini ostvario ukupan promet dobara i usluga, osim prometa opreme i objekata za vršenje delatnosti (u daljem tekstu: ukupan promet), manji od 2.000.000 dinara, za promet dobara i usluga koji vrši od 1. januara 2008. godine ne obračunava i ne plaća PDV. 

Član 26. 
Obveznik koji je u 2007. godini ostvario ukupan promet veći od 2.000.000 dinara, a manji od 4.000.000 dinara, može da se opredeli za obavezu obračunavanja i plaćanja PDV ako nadležnom poreskom organu dostavi pismeno obaveštenje u roku za podnošenje poreske prijave za poslednji poreski period 2007. godine. 

Pismeno obaveštenje iz stava 1. ovog člana sadrži podatke o: 

· 1) nazivu, adresi i PIB - u obveznika; 

· 2) mestu i datumu obaveštenja; 

· 3) iznosu ostvarenog prometa u 2007. godini. 

Obveznik iz stava 1. ovog člana koji nije dostavio pismeno obaveštenje nadležnom poreskom organu u roku iz stava 1. ovog člana, za promet dobara i usluga koji vrši od 1. januara 2008. godine ne obračunava i ne plaća PDV. 

Član 27. 
Obveznik iz člana 25. i člana 26. stav 3. ovog zakona dužan je da sa stanjem na dan 31. decembra 2007. godine izvrši popis dobara pri čijoj je nabavci ostvario pravo na odbitak prethodnog poreza, i to: 

· 1) zaliha dobara nabavljenih od 1. januara 2005. godine; 

· 2) opreme i objekata za vršenje delatnosti za koje na dan 1. januara 2008. godine postoji obaveza ispravke odbitka prethodnog poreza; 

· 3) dobara, osim dobara iz tač. 1) i 2) ovog stava, nabavljenih od dana stupanja na snagu ovog zakona. 

Obveznik iz stava 1. ovog člana dužan je da utvrdi iznos ostvarenog odbitka prethodnog poreza za dobra iz stava 1. tač. 1) i 3) ovog člana, da izvrši ispravku odbitka prethodnog poreza za dobra iz stava 1. tačka 2) ovog člana i da za ta dobra utvrdi iznos ispravljenog odbitka prethodnog poreza u skladu sa zakonom. 

Popisne liste iz stava 1. ovog člana obveznik je dužan da dostavi nadležnom poreskom organu najkasnije do 20. januara 2008. godine. 

Utvrđeni iznos ostvarenog odbitka prethodnog poreza i iznos ispravljenog odbitka prethodnog poreza iz stava 2. ovog člana, obveznik je dužan da plati do 20. februara 2008. godine. 

Ministar nadležan za poslove finansija će urediti sadržinu popisnih listi iz stava 1. ovog člana, kao i način utvrđivanja iznosa ostvarenog odbitka prethodnog poreza iz stava 2. ovog člana. 

Član 28. 
Novčanom kaznom od 100.000 do 1.000.000 dinara kazniće se za prekršaj obveznik - pravno lice, ako: 

· 1) ne utvrdi iznos ostvarenog i iznos ispravljenog odbitka prethodnog poreza (član 27. stav 2. ovog zakona); 

· 2) ne dostavi popisne liste u propisanom roku (član 27. stav 3. ovog zakona); 

· 3) ne plati utvrđeni iznos ostvarenog i iznos ispravljenog odbitka prethodnog poreza u propisanom roku (član 27. stav 4. ovog zakona).

Za prekršaj iz stava 1. ovog člana, kazniće se i odgovorno lice u pravnom licu novčanom kaznom od 10.000 do 50.000 dinara. 

Za prekršaj iz stava 1. ovog člana, kazniće se obveznik - preduzetnik novčanom kaznom od 12.500 do 500.000 dinara. 

Za prekršaj iz stava 1. ovog člana, kazniće se obveznik - fizičko lice novčanom kaznom od 5.000 do 50.000 dinara. 

Član 29. 
Pravo na refundaciju PDV iz člana 22. ovog zakona može se ostvariti samo na osnovu ugovora o kupoprodaji stana overenog posle stupanja na snagu ovog zakona. 

Član 30. 
Propis iz člana 27. stav 5. ovog zakona ministar nadležan za poslove finansija doneće u roku od 90 dana od dana stupanja na snagu ovog zakona. 

Član 31. 
Odredbe člana 11, člana 12. stav 2, člana 14. st. 1. i 2. i člana 15. ovog zakona primenjivaće se od 1. januara 2008. godine. 

Član 32. 
Ovaj zakon stupa na snagu osmog dana od dana objavljivanja u "Službenom glasniku Republike Srbije".

